Τα αιτήματά του αγροτικού κόσμου θα θέσει στον υπουργό Αγροτικής Ανάπτυξης Αθανάσιο Τσαυτάρη αντιπροσωπεία αγροτών, με την οποία έχει συνάντηση στις 14:15 το μεσημέρι της Τετάρτης 29 Ιανουαρίου.\n29/01/2014, 09:20 πμ\nΝωρίτερα, ο κ. Τσαυτάρης θα συναντηθεί με εκπροσώπους των αγροτών της Αργολίδας και τον αντιπεριφερειάρχη Τάσο Χειβιδόπουλο. Εκτός από την απόσυρση των νέων φορολογικών ρυθμίσεων, οι αγρότες της Αργολίδας ζητούν να ενισχυθούν οικονομικά για την ακαρπία της ελιάς και για τα εσπεριδοειδή που έπαθαν ζημιές από τις βροχοπτώσεις του περασμένου Νοεμβρίου.\nΟι αγρότες δηλώνουν ότι θα συμμετάσχουν στο παναγροτικό συλλαλητήριο που θα γίνει στη Θεσσαλονίκη, με αφορμή την 25η Agrotica το Σάββατο 1η Φεβρουαρίου. Όπως έχει αναφέρει στο ΑΠΕ ο αγροτοσυνδικαλιστής της ΝΔ στην Πέλλα Κώστας Τσαούσκας, «το πιο πιθανό είναι να πραγματοποιήσουμε κινητοποίηση εν μέσω της Agrotica (30/1-2/2), χωρίς ωστόσο να αποκλείεται να στήσουμε νωρίτερα μπλόκα, εφόσον ψηφιστούν οι διατάξεις για τα φορολογικά μας, χωρίς να έχουν ληφθεί υπ' όψιν περαιτέρω ευνοϊκοί όροι».\nΜπλόκα στο Κάστρο στήνουν και οι Βοιωτοί αγρότες\nΜπλόκο στο Κάστρο αποφάσισαν να στήσουν οι αγρότες της Βοιωτίας, κατά τη διάρκεια διευρυμένης σύσκεψης που πραγματοποιήθηκε στο Δημαρχείο Ορχομενού, στην οποία έλαβαν μέρος αγρότες από την ευρύτερη περιοχή της Λιβαδειάς και της Λοκρίδας.\nΉδη από σήμερα ξεκινούν προσυγκεντρώσεις τρακτέρ στις πλατείες όλων των χωριών και η συντονιστική επιτροπή που έχει συσταθεί ξεκινά ενημέρωση των συναδέλφων τους σε όλο το νομό, ούτως ώστε να συγκεντρωθούν όσο το δυνατόν περισσότερα αγροτικά μηχανήματα. Στο προσεχές διάστημα θα αποφασιστεί η ημέρα που τα τρακτέρ θα μετακινηθούν προς το Κάστρο.\nΚαι οι Αγιά στο συλλαλητήριο των αγροτών\nΣυνεχίζεται με συσκέψεις, περιοδείες και συγκεντρώσεις σε όλο τον Νομό Λάρισας η αγωνιστική κινητοποίηση των αγροτών.\nΗ άγρια φορολόγηση που αποφάσισε η κυβέρνηση με το κράτημα λογιστικών βιβλίων και την φορολογία με 13% από το πρώτο ευρώ, που θα αυξηθεί γρήγορα στο 26%, είναι η χαριστική βολή και θα πρέπει να αναπτυχθούν μαζικές αγωνιστικές αγροτικές κινητοποιήσεις με στόχο να μην κρατάει βιβλία κανένας αγρότης με τζίρο κατώτερο από 40.000 ευρώ προσαυξημένο κατά 5.000 ευρώ για κάθε παιδί, να υπάρξει αφορολόγητο εισόδημα για κάθε αγρότη και κτηνοτρόφο και να φορολογηθούν με 45% οι βιομήχανοι, οι εφοπλιστές, οι μεγαλέμποροι και οι τραπεζίτες.\nΟι αγρότες της επαρχίας Αγιάς ξέρουν από διεκδικήσεις και αγώνες, έχουν κατακτήσεις με τις κινητοποιήσεις τους και για μια ακόμη φορά θα πρωτοστατήσουν στους αγώνες. Ήδη έχει δρομολογηθεί λεωφορείο που θα συμμετέχει στην συγκέντρωση που θα γίνει το Σάββατο 1 Φεβρουαρίου στο Άγαλμα του Βενιζέλου στις 12 το μεσημέρι στην Θεσσαλονίκη στα πλαίσια της AGROTIKA. Τονίστηκε ότι η μόνη λύση είναι ο ενωμένος, μαζικός και μαχητικός αγώνας των μικρομεσαίων αγροτών και κτηνοτρόφων και η κοινή δράση με τους εργαζόμενους και τους αυτοαπασχολούμενους.\nΣτην συγκέντρωση υπήρξε καταγγελία και έντονη αντίδραση των Αγροτικών Συλλόγων και των αγροτών απέναντι στην προσπάθεια τρομοκράτησης των αγροτών και ποινικοποίησης των κινητοποιήσεων τους καθώς αυτοκίνητα της αστυνομίας με συμβατικές πινακίδες σταματούσαν για έλεγχο τα τρακτέρ που συμμετείχαν στην κινητοποίηση πριν και μετά το τέλος του συλλαλητηρίου. Να είναι σίγουροι οι εμπνευστές του νέου κύκλου αγροτοδικείων και τρομοκρατικών ενεργειών σε βάρος των αγροτών ότι τα σχέδια τους θα αποτύχουν, τα οξυμμένα προβλήματα είναι αυτά που βγάζουν χιλιάδες τρακτέρ σε όλη την χώρα στους δρόμους και δεν πρόκειται να φοβίσουν τους αγρότες.\nΡαντεβού το Σάββατο στην Agrotica δίνουν οι αγρότες\nΝα ανταποκριθούν μαζικά και υπερήφανα στο κάλεσμα της πανελλαδικής Συντονιστικής Επιτροπής Αγροτικών Μπλόκων και να συμμετέχουν από κάθε περιοχή της χώρας, στο αγωνιστικό Συλλαλητήριο στην AGROTICA το Σάββατο 1 Φλεβάρη στη Θεσσαλονίκη καλεί τους αγρότες η Παναγροτική Αγωνιστική Συσπείρωση.\nΜε ανακοίνωσή της, χαιρετίζει τους χιλιάδες αγρότες και αγρότισσες, που με ενθουσιασμό και αποφασιστικότητα έδωσαν το παρόν στις κινητοποιήσεις διαμαρτυρίας έξω από τις Εφορίες όλης της χώρας. Εξέφρασαν έτσι την αποφασιστικότητα τους να παλέψουν για την επιβίωση τους, ενάντια στους σχεδιασμούς και τα μέτρα της κυβέρνησης , που με εργαλείο το φορολογικό, χαρατσώνει τη φτωχολογιά με φόρους, που δεν έχει τη δυνατότητα να πληρώσει. Εξυπηρετεί έτσι τις κατευθύνσεις της νέας ΚΑΠ 2014-2020, που προωθεί την καταστροφή των μικρών και μεσαίων αγροτών, για να συγκεντρωθεί η γη και παραγωγή στους καπιταλιστές επιχειρηματίες μεγαλοαγρότες.\nΓι’ αυτό ο αγώνας της φτωχομεσαίας αγροτιάς είναι αγώνας επιβίωσης. Οι φόροι δεν έχουν τέλος στο εισόδημα, τα σπίτια, τα οικόπεδα και τα χωράφια, παρακρατήσεις επιδοτήσεων, δικαστικές διώξεις και κατασχέσεις για χρέη, χαράτσια για τον ΕΛΓΑ, τον ΟΓΑ, τα νοσοκομεία, τα Κέντρα Υγείας, τον ΕΟΠΥΥ, τεράστιες αυξήσεις στην τιμή του αγροτικού πετρελαίου και του αγροτικού ρεύματος, μεγάλες μειώσεις στην επιστροφή ΦΠΑ και Ειδικού Φόρου Καυσίμων κ.ά.\nΣυλλαλητήριο στην Αγιά\nΜαζικό και μαχητικό ήταν το συλλαλητήριο των αγροτών στην Αγιά όπου συγκεντρώθηκαν δεκάδες τρακτέρ, πλήθος αγροτών και κτηνοτρόφων. Σε όλο το νομό της Λάρισας γίνονται συσκέψεις, περιοδείες και άλλες συγκεντρώσεις, στο πλαίσιο της αγωνιστικής κίνησης των αγροτών.\nΤο συλλαλητήριο στην Αγιά πραγματοποιήθηκε ύστερα από κάλεσμα της ΕΟΑΣΝΛ και των αγροτικών Συλλόγων και Συνεταιρισμών της περιοχής. Συμπαραστάτες των αγροτών και συμμετέχοντες στη συγκέντρωση ήταν το Δημοτικό Συμβούλιο Αγιάς, ο Εμπορικός Σύλλογος, η Λαϊκή Επιτροπή Αγιάς, και το σωματείο συνταξιούχων ΙΚΑ.\nΚατά τη διάρκεια της συγκέντρωσης, το μέλος του ΔΣ της Επαγγελματικής Ένωσης της Αγιάς Σταύρος Χατζούλης αναφέρθηκε στην αναγκαιότητα της κοινής δράσης και συμμαχίας αγροτών, επαγγελματοβιοτεχνών και εργατών,αφού υπάρχει κοινός αντίπαλος και κοινά συμφέροντα.\nΟ Ρίζος Μαρούδας, Πρόεδρος της ΕΟΑΣΝΛ και κεντρικός ομιλητής στη συγκέντωση, έκανε λεπτομερή αναφορά στα διεξοδικά, οξυμμένα προβλήματα που αντιμετωπίζουν οι αγρότες της περιοχής. Στο μεγάλο κόστος παραγωγής, στις χαμηλές τιμές στα προϊόντα και τους απλήρωτους παραγωγούς από εμπόρους και βιομηχανίες, τα κάθε είδους χαράτσια σε σπίτια, αγροκτήματα, τα ασφάλιστρα ΕΛΓΑ χωρίς να καλύπτονται οι ζημιές και να αποζημιώνονται, στη αύξηση των εισφορών στον ΟΓΑ χωρίς να εξασφαλίζεται ιατροφαρμακευτική περίθαλψη ενώ δίνονται συντάξεις πείνας, στις τεράστιες αυξήσεις στο πετρέλαιο και στο αγροτικό ρεύμα, που φέρνουν απόγνωση σε αγρότες και κτηνοτρόφους.\nΣτη συνέχεια επισήμανε ότι εξαιτίας των προβλημάτων αυτών οι αγρότες της Αγιάς βλέπουν το εισόδημά τους να μειώνεται διαρκώς, ενώ την ίδια στιγμή οδηγούνται και στα μέτρα της κυβέρνησης.\nΔηλαδή, στην άγρια φορολόγηση που αποφάσισε η κυβέρνηση, το κράτημα λογιστικών βιβλίων, την φορολογία με 13% από το πρώτο ευρώ, που αναμένεται να αυξηθεί γρήγορα στο 26%.\nΟ κος Μαρούδας μίλησε για χαριστική βολή, και κάλεσε τον αγροτικό κόσμο να αναπτύξει μαζικές αγωνιστικές αγροτικές κινητοποιήσεις, με στόχο να μην κρατάει βιβλία κανένας αγρότης με τζίρο κατώτερο από 40000€, προσαυξημένο κατά 5000€ για κάθε παιδί, να υπάρξει αφορολόγητο εισόδημα για κάθε αγρότη και κτηνοτρόφο, και να φορολογηθούν με 45% οι βιομήχανοι, οι εφοπλιστές, οι μεγαλέμποροι και οι τραπεζίτες.\nΣύμφωνα με πληροφορίες, οι αγρότες της Αγιάς ήδη έχουν φροντίσει να έχουν στη διάθεσή τους λεωφορείο προκειμένου να συμμετάσχουν στη συγκέντρωση που θα γίνει το Σάββατο 1 Φεβρουαρίου στο Άγαλμα του Βενιζέλου στις 12 το μεσημέρι στην Θεσσαλονίκη, κατά τη διάρκεια της έκθεσης «AGROTIKA».\nΗ μόνη λύση είναι ο ενωμένος, μαζικός και μαχητικός αγώνας των μικρομεσαίων αγροτών και κτηνοτρόφων και η κοινή δράση με τους εργαζόμενους και τους αυτοαπασχολούμενους, υπογραμμίζει ο αγροτικός πληθυσμός της Αγιάς.\nΣημειώνεται ότι στη σημερινή συγκέντρωση, έγιναν καταγγελίες και υπήρξε έντονη αντίδραση εκ μέρους των Αγροτικών Συλλόγων και των αγροτών, που μίλησαν για προσπάθεια τρομοκράτησής τους και ποινικοποίησης των κινητοποιήσεών τους, καθώς αυτοκίνητα της αστυνομίας με συμβατικές πινακίδες σταματούσαν για έλεγχο τα τρακτέρ που συμμετείχαν στην κινητοποίηση πριν αλλά και μετά το τέλος του συλλαλητηρίου.\nΣτους δρόμους και οι αγρότες του Εμμανουήλ Παππά\nΤην απόφαση να δώσουν το «παρών» στις κινητοποιήσεις του νομού Σερρών έλαβαν, στη διάρκεια της συνέλευσης τους, οι αγρότες του Αδέσμευτου Αγροτικού Συλλόγου Εμμανουήλ Παππά.\nΟι αγρότες αποφάσισαν να παρατάξουν τα τρακτέρ τους σε όλες τις πλατείες των δημοτικών διαμερισμάτων του δήμου, σε ένδειξη διαμαρτυρίας για τα νέα μέτρα του αγροτικού φορολογικού καθεστώτος. Την ίδια ώρα αυξάνεται η δύναμη των αγροτών που παρατάσσουν τα τρακτέρ τους στην κεντρική πλατεία του δημοτικού διαμερίσματος Καπετάν Μητρούση του δήμου Σερρών.\nΣύμφωνα με τον πρόεδρο του Αδέσμευτου Αγροτικού Συλλόγου Σερρών Γιάννη Τουρτούρα, αναμένεται μέχρι την Παρασκευή όλοι οι Αδέσμευτοι Αγροτικοί Σύλλογοι του νομού να συμμετέχουν ενεργά στις αγροτικές κινητοποιήσεις, «πλημμυρίζοντας τις κεντρικές πλατείες των χωριών» με τα τρακτέρ τους.\nΚατάληψη της εφορίας του Αγίου Νικολάου τη Δευτέρα 3 Φεβρουαρίου\nΤην αναβολή της εφαρμογής για ένα χρόνο της διάταξης περί βιβλίου εσόδων-εξόδων ζητά ο Ενιαίος Αγροτικός Σύλλογος Παραγωγών Εκτός Εποχής Κηπευτικών και Αγροτικών Δραστηριοτήτων Φυτικής Παραγωγής Δήμου Ιεράπετρας και καλεί τους αγρότες να συμμετάσχουν στην κατάληψη της εφορίας του Αγίου Νικολάου το πρωί της Δευτέρας 3 Φεβρουαρίου.\nΜετά την κατά μέτωπο επίθεση που έχει δεχτεί η ελληνική κοινωνία σε όλα τα παραγωγικά της στρώματα, με αποτέλεσμα την εξαθλίωση της σε οικονομικό και κοινωνικό επίπεδο, η μνημονιακή κυβέρνηση στρέφει τα βέλη της και στον αγροτικό τομέα. Εκτελεί και το τελευταίο συμβόλαιο που έχει υπογράψει με την τρόικα για τον αφανισμό του μικρομεσαίου αγρότη στην ελληνική επικράτεια, οδηγώντας στη δημιουργία σύγχρονων τσιφλικάδων. Θα το δεχτούμε;\nΖητάμε την αναβολή εφαρμογής για ένα χρόνο της διάταξης περί βιβλίου εσόδων-εξόδων και της παραγράφου 3, του άρθρου 29 του νόμου 4172/2013 καθώς επίσης και την άμεση έναρξη θεσμικού και συγκροτημένου διαλόγου, εθνικού επιπέδου, για το συνολικό επαναπροσδιορισμό της φορολογίας των αγροτών.\nΚαλούμε όλο τον κόσμο σε συμμετοχή στην κατάληψη της εφορίας του Αγίου Νικολάου το πρωί της Δευτέρας 3-2-2014.\nΚαλούμε το Δημοτικό Συμβούλιο να στηρίξει με ψήφισμα την κινητοποίηση του ενιαίου αγροτικού συλλόγου καθώς επίσης, με εντολή του να μείνει κλειστό το γραφείο εξυπηρέτησης φορολογουμένων.\nΠάει για Τετάρτη το ραντεβού των αγροτών της Αργολίδας με Τσαυτάρη\nΔυναμικό σε ένταση και παλμό το παναργολικό αγροτικό συλλαλητήριο, που πραγματοποιήθηκε το μεσημέρι της Δευτέρας 27 Ιανουαρίου, με αίτημα αιχμής την απόσυρση του φορολογικού νομοσχεδίου και τους αγρότες να πετούν κλούβες με πορτοκάλια.\nΑγρότες κτηνοτρόφοι με τρακτέρ και αγροτικά αυτοκίνητα, από όλη την Αργολίδα, συγκεντρώθηκαν έξω από το διοικητήριο της Περιφερειακής Ενότητας Αργολίδας, στην παραλιακή Ναυπλίου - Νέας Κίου, προκειμένου να διαμαρτυρηθούν για τα νέα φορολογικά μέτρα.\nΣτο συλαλλητήριο οι αγρότες είχαν τη συμπαράσταση αγροτικών φορέων, παραγόντων της αυτοδιοίκησης της Αργολίδας και του εμπορικού κόσμου.\nΕκτός από την απόσυρση των νέων φορολογικών ρυθμίσεων, οι αγρότες ζητούν να ενισχυθούν οικονομικά για την ακαρπία της ελιάς και για τα εσπεριδοειδή, που έπαθαν ζημιές από τις βροχοπτώσεις του περασμένου Νοεμβρίου αλλά και γιατί η παραγωγή τους μένει αδιάθετη, καθώς δεν υπάρχει ζήτηση των προϊόντων ούτε και γίνονται εξαγωγές.\nΣτο πλευρό των αγροτών που πέταξαν κλούβες με πορτοκάλια και φώναζαν συνθήματα για την απόσυρση των νέων φορολογικών ρυθμίσεων, βρέθηκαν οι δήμαρχοι Ναυπλίου και Άργους, οι οποίοι έχουν βάλει λουκέτο στα δημαρχεία τους, εκπρόσωποι όλων των δημοτικών παρατάξεων και των εμπορικών συλλόγων της Αργολίδας.\nΕν τω μεταξύ, στο γραφείο του αντιπεριφερειάρχη Αργολίδας Τάσου Χειβιδόπουλου, πραγματοποιήθηκε σύσκεψη όπου, κατόπιν τηλεφωνικής επικοινωνίας με το υπουργείο Αγροτικής Ανάπτυξης, προγραμματίστηκε για το μεσημέρι της Τρίτης 28 Ιανουαρίου συνάντηση αντιπροσωπείας των αγροτικών φορέων της Αργολίδας με τον υπουργό Αγροτικής Ανάπτυξης Αθανάσιο Τσαυτάρη, προκειμένου να συζητήσουν τα προβλήματα που απασχολούν τον αγροτικό κόσμο του νομού Αργολίδας. Ωστόσο, λίγο αργότερα όπως ανακοίνωσε ο πρόεδρος του ΣΕΚ κ. Παναγιώτης Πεβερέτος το ραντεβού μετατέθηκε για το μεσημέρι της Τετάρτης στις 14:00.\nΤέλος, οι αγροτοκτηνοτρόφοι πραγματοποίησαν πορεία με τα αυτοκίνητά τους στο Ναύπλιο, μπλοκάροντας τον κόμβο της Ενδεκάτης.\nΕν αναμονή της ψήφισης του νομοσχεδίου για τα φορολογικά οι αγρότες\nΣε διαβουλεύσεις για το πώς θα προχωρήσουν, στην περίπτωση που ψηφιστούν την Πέμπτη οι διατάξεις που αφορούν τα φορολογικά τους, εξακολουθούν να βρίσκονται οι αγρότες, με μερίδα αυτών να έχουν παρατεταγμένα τα τρακτέρ τους στις κεντρικές πλατείες των περιοχών τους και άλλους να τηρούν στάση αναμονής.\nΠαρατεταγμένα σε διάφορες περιοχές της χώρας έχουν τα τρακτέρ τους οι αγρότες που ακολουθούν τη «γραμμή» των Θεσσαλών, αναμένοντας το «πράσινο φως» για το στήσιμο μπλόκων.\nΟι αγρότες του νομού πρόκειται να συμμετάσχουν επίσης στο παναγροτικό συλλαλητήριο που θα γίνει στη Θεσσαλονίκη, με αφορμή την 25η Agrotica, το Σάββατο 1 Φεβρουαρίου.\nΌπως ανέφερε στο ΑΠΕ Ο αγροτοσυνδικαλιστής ΝΔ Πέλλας Κώστας Τσαούσκας, «το πιο πιθανό είναι να πραγματοποιήσουμε κινητοποίηση εν μέσω της Agrotica χωρίς ωστόσο να αποκλείεται να στήσουμε νωρίτερα μπλόκα, εφόσον ψηφιστούν οι διατάξεις για τα φορολογικά μας, χωρίς να έχουν ληφθεί υπόψιν περαιτέρω ευνοϊκοί όροι».\nΌπως δήλωσε στο ΑΠΕ ο αντιπρόεδρος της Αυθόρμητης Κίνησης Αγροτών Ημαθίας και μέλος της Πρωτοβουλίας, Κώστας Λιολιόπουλος, «την Τετάρτη, μία ημέρα πριν από την ψήφιση των φορολογικών διατάξεων στη Βουλή, έχουμε αποφασίσει να πραγματοποιήσουμε συμβολικές καταλήψεις στις εφορίες, προκειμένου να δηλώσουμε τις προθέσεις για τη συνέχεια»\nΟ πρόεδρος του Πανελλήνιου Συντονιστικού Οργάνου Αγροτών Χρήστος Γκόντιας, από τη Δράμα, μιλώντας στο ΑΠΕ σημείωσε ότι θα συμμετάσχουν στη συνάντηση που θα γίνει στο υπουργείο Οικονομικών και γνωστοποίησε ότι την Πέμπτη το απόγευμα πρόκειται να γίνει μια εκδήλωση αγροτών, με τη συμμετοχή του εφόρου της περιοχής και λογιστών, με θέμα την τήρηση βιβλίων εσόδων-εξόδων. Την ίδια ημέρα θα αποφασιστεί το μέλλον τυχόν κινητοποιήσεων.\nΣτις 29 Γενάρη το πρώτο μπλόκο στον Έβρο\nΣύσκεψη με μεγάλη συμμετοχή αγροτών και κτηνοτρόφων συγκάλεσε η Ομοσπονδία Αγροτικών Συλλόγων Έβρου η «ΕΝΟΤΗΤΑ», στην αίθουσα συγκεντρώσεων του Εργατικού Κέντρου Ορεστιάδας.\nΜε αγρότες και κτηνοτρόφους που βράζουν από «αγανάκτηση» συζητήθηκε το γεγονός ότι το σύνολο της πολιτικής της ΚΑΠ τους οδηγεί χρόνο με το χρόνο στη χρεοκοπία και την καταστροφή, με αιχμή την αντίθεσή τους στη νέα φοροεπιδρομή της κυβέρνησης.\nΟι παραβρισκόμενοι ομόφωνα αποφάσισαν να προχωρήσουν σε δυναμικές κινητοποιήσεις. Πιο συγκεκριμένα αποφάσισαν:\n-Την Τετάρτη στις 29 Γενάρη και ώρα 12 το μεσημέρι να στήσουν το πρώτο μπλόκο του αγώνα και της ελπίδας στο ύψος του εργοστάσιου της Ελληνικής Βιομηχανίας Ζάχαρης στην Ορεστιάδα\n-Το Σάββατο 1η Φεβρουαρίου 2014 να πάρουν μέρος δυναμικά στο συλλαλητήριο που θα γίνει στην Θεσσαλονίκη με αφορμή την έκθεση της «ΑΓΡΟΤΙΚΑ».\nΠαράσταση διαμαρτυρίας από κτηνοτρόφους Θεσσαλίας\nΣε διαμαρτυρία την Παρασκευή 31 Ιανουαρίου και 11.30 π.μ στο χώρο της Αποκεντρωμένης Διοίκησης στην πόλη της Λάρισας θα προχωρήσει η Ομοσπονδία κτηνοτρόφων και κτηνοτροφικών συλλόγων Περιφέρειας Θεσσαλίας μετά την ομόφωνη απόφαση που έλαβε στην Γενική συνέλευσή της.\nΕκεί η Ομοσπονδία των κτηνοτρόφων θα παραδώσει στη Γενική Γραμματέα της Αποκεντρωμένης Διοίκησης ψήφισμα των αποφάσεων που πάρθηκαν στη Γενική Συνέλευση και αφορούν τη ΦΕΤΑ, τη Φορολογία (άνοιγμα βιβλίων), τα βοσκοτόπια και την Αναθεώρηση της Νέας Κ.Α.Π\nΗ Ομοσπονδία κτηνοτρόφων πιστεύει πως η εποχή που διανύουμε δεν επιτρέπει ένα ύψιστο διατροφικό αγαθό όπως είναι το γάλα να πετιέται και να χύνεται στους δρόμους, γι αυτό το λόγο ενημερώνουμε πως:\nΣτην διάρκεια της διαμαρτυρίας οι κτηνοτρόφοι παραγωγοί θα μοιράσουν πρόβειο και γίδινο γάλα σε όλους τους πολίτες που θα παραβρεθούν, οι οποίοι παρακαλούνται να έχουν δικές τους συσκευασίες μπουκαλιών.\n«Θα μας βρείτε απέναντι» προειδοποιεί ο Συνεταιρισμός Στεφανιάς\n«Η οικονομική πολιτική που έχει ακολουθηθεί τα τελευταία χρόνια είναι μια πολιτική η οποία έχει οδηγήσει σε απόγνωση τον αγροτικό κόσμο. Οι αγρότες, ενεργοί πολίτες αγωνιστές, με μόχθο, σε μια κοινωνία ανασφάλειας, σε μια κοινωνία οπού το εισόδημα τους δεν διασφαλίζεται από κανένα οικονομικό μέτρο, πασχίζουν να υπερασπίσουν την οικονομία της οικογένειας τους αλλά και την οικονομία της χώρας μας. Εσείς είστε που μιλάτε για τον πρωτογενή τομέα, εσείς είστε που πιστεύετε ότι η ανάπτυξη του πρωτογενή τομέα, είναι αυτή που θα δώσει το δικαίωμα της ανάπτυξης, της οικονομίας της Ελλάδας», δηλώνει ο πρόεδρος του Αγροτικού Συνεταιρισμού Στεφανιάς δήμου Ευρώτα, Χρήστος Παπαδάκος.\n«Με τις τελευταίες κυβερνητικές αποφάσεις αποδεικνύετε για μια ακόμη φορά το πόσο περίτρανα ενάντια στις πολιτικές μόχθου τοποθετείστε, μη υπερασπίζοντας τον πρωτογενή τομέα. Οδηγείτε σε καταρράκωση την οικονομία των οικογενειών μας, οδηγείτε σε καταρράκωση τον πρωτογενή τομέα, οδηγείτε τη χώρα μας σε αδιέξοδο απορρίπτοντας όσα εσείς οι ίδιοι θεωρούσαστε, δηλαδή ότι μέχρι χθες μπορούσε ο πρωτογενής τομέας να φέρει αποτελέσματα και φως στο τούνελ για την ανάπτυξη. Οδηγήσατε πολίτες ανέργους και τους καθοδηγήσατε στην επιστροφή τους στην ύπαιθρο, γιατί λέγατε και θεωρούσατε ότι μόνο με αυτό τον τρόπο θα μπορούσε να επέλθει η ουσιαστική ανάκαμψη της χώρας μας.\nΚαταγγέλλουμε τις πολιτικές που ακολουθήσατε μέχρι σήμερα, καταγγέλλουμε όλους όσους ψήφισαν τις μνημονιακές αυτές δεσμεύσεις, χωρίς να σκεφτούν τους αγρότες, οι οποίοι μοχθούν και προσπαθούν να επιβιώσουν μέσα σε μια καθοδηγημένη οικονομική κρίση. Τελειώνετε την Ελλάδα κ εμείς οφείλουμε να καταγγείλουμε τη δική σας ψήφο στις μνημονιακές δεσμεύσεις.\nΌσοι ψήφισαν τα μέτρα ενάντια της ανάπτυξης του πρωτογενή τομέα, ενάντια του αγρότη δεν έχουν καμία θέση σε νομούς και σε πόλεις όπως είναι οι δικές μας που το μεγαλύτερο ποσοστό κατοίκων ασχολείται μόνο με τη γεωργία, την κτηνοτροφία και τη μελισσοκομία. Μας βρίσκετε απέναντι, θα συνεχίσουμε με αγώνες ενάντια στις πολιτικές, καταγγέλλοντας όλους εσάς που ψηφίσατε μέτρα τα οποία τελειώνουν την οικονομία του τόπου μας», καταλήγει ο πρόεδρος του συνεταιρισμού Χρήστος Παπαδάκος.\nΠεριθώριο ως 31 Γενάρη δίνουν οι αγρότες στην Κυβέρνηση\nΠίστωση χρόνου μέχρι την Παρασκευή 31 Ιανουαρίου δίνουν στην κυβέρνηση αγροτοσυνδικαλιστές από όλη την Ελλάδα, για να απαντήσει στα αιτήματα τους. Σε διαφορετική περίπτωση ξεκινούν κινητοποιήσεις, η μορφή των οποίων θα εξαρτηθεί από τις αποφάσεις των κατά τόπους συνδικαλιστικών οργανώσεων των αγροτών.\nΣτην απόφαση αυτή είχε καταλήξει συνάντηση αγροτικών στελεχών από όλη τη χώρα που πραγματοποιήθηκε στην Αθήνα, με την οποία συντονίζονται οι αγρότες της Κρήτης.\nΟι επικεφαλής των αγροτικών οργανώσεων ζητούν από την κυβέρνηση να μην ισχύσει φέτος ο νέος τρόπος φορολόγησης των αγροτών που «λεηλατεί» το αγροτικό εισόδημα. Προτείνουν να δοθεί παράταση ενός χρόνου και παράλληλα να ξεκινήσουν συζητήσεις από μηδενική βάση για τη φορολόγηση των αγροτών, μεταξύ των υπουργείων Οικονομικών και Αγροτικής Ανάπτυξης και εκπροσώπων θεσμοθετημένων οργανώσεων αγροτών.\nΟι αγρότες θα περιμένουν τις απαντήσεις της κυβέρνησης και σε περίπτωση που δεν τους ικανοποιήσουν θα προχωρήσουν σε κινητοποιήσεις, οι μορφές των οποίων θα εξαρτηθούν από τις αποφάσεις των αγροτών κάθε περιφέρειας.\nΣτις επάλξεις και οι Κρητικοί\nΕν τω μεταξύ, σε επ΄ αόριστον αποκλεισμό των εφοριών όλης της Κρήτης θα προχωρήσουν τη Δευτέρα 3 Φεβρουαρίου οι αγροτικές οργανώσεις του νησιού, εάν η κυβέρνηση δεν ικανοποιήσει τα αιτήματα τους σχετικά με το φορολογικό ή τουλάχιστον δεν κάνει ουσιαστικές βελτιώσεις στην περίφημη εγκύκλιο Θεοχάρη, η οποία σύμφωνα με τους αγρότες οδηγεί σε «λεηλασία» το εισόδημα που προέρχεται από τις πωλήσεις των προϊόντων.\nΣτην απόφαση αυτή κατέληξε σύσκεψη των επικεφαλής των αγροτικών οργανώσεων της Κρήτης, συντονίζοντας τις ενέργειες των Κρητικών αγροτών για το φορολογικό με τις δραστηριότητες των οργανώσεων της υπόλοιπης Ελλάδας.\nΝα σημειωθεί ότι την Πέμπτη θα συζητηθεί στη βουλή η επίκαιρη ερώτηση 32 βουλευτών της Ν.Δ. για το φορολογικό των αγροτών. Και από τις απαντήσεις της πολιτικής ηγεσίας του υπουργείου Οικονομικών θα κριθούν πολλά, ως προς το μέλλον των αγροτικών κινητοποιήσεων, όπως είπε ο ταμίας της Ομοσπονδίας Αγροτικών Συλλόγων νομού Ηρακλείου Μιχάλης Καμπιτάκης.\nΣτις πλατείες βγαίνουν και οι Σερραίοι αγρότες\nΤην απόφαση να παρατάξουν τα τρακτέρ τους στις κεντρικές πλατείες των χωριών τους από τη Δευτέρα 27 Ιανουαρίου έλαβαν Αδέσμευτοι Αγροτικοί Σύλλογοι του νομού Σερρών, αντιδρώντας στα νέα φορολογικά μέτρα για στους αγρότες και κυρίως στο νέο καθεστώς της τήρησης βιβλίων εσόδων.\nΣύμφωνα με τον πρόεδρο του Αδέσμευτου Αγροτικού Συλλόγου Σερρών Γιάννη Τουρτούρα, τη Δευτέρα, στην πλατεία του Μητρουσίου, οι αγρότες της περιοχής πρόκειται να παρατάξουν τα τρακτέρ τους, ενώ θα ακολουθήσουν και άλλοι αγροτικοί σύλλογοι του νομού.\nΟι αγρότες του νομού πρόκειται να συμμετέχουν επίσης στο παναγροτικό συλλαλητήριο που θα γίνει στην Θεσσαλονίκη, με αφορμή την έκθεση της Agrotica το ερχόμενο Σάββατο 1η Φεβρουαρίου.\nΤρακτέρ βγαίνουν στην Τούμπα και την Αγιά\nΤην Δευτέρα 27 Ιανουαρίου 10 το πρωί οι αγρότες του Τυρνάβου συγκεντρώνουν τα τρακτέρ στην περιοχή ΤΟΥΜΠΑ όπως αποφασίστηκε σε σύσκεψη, που πραγματοποιήθηκε.\nΤην ίδια ώρα, σε ανάλογη σύσκεψη αγροτών στην Αγιά αποφασίστηκε να βγουν τα τρακτέρ στις πλατείες των χωριών από την Κυριακή και να πραγματοποιηθεί αγωνιστικό συλλαλητήριο με τα αγροτικά μηχανήματα την Τρίτη 28 Ιανουαρίου και ώρα 11.30 το πρωί στην Κεντρική Πλατεία της Αγιάς.\nΗ ΕΟΑΣΝΛ χαιρετίζει τους εκατοντάδες αγρότες του Νομού Λάρισας που έχουν συγκεντρώσει τα τρακτέρ τους στις πλατείες των χωριών συμμετέχοντας στην πανελλαδική κινητοποίηση.\nΑπευθύνει κάλεσμα σε όλους τους αγρότες και κτηνοτρόφους να μπουν στον αγώνα ενισχύοντας τα τρακτέρ στις πλατείες και συγκεντρώνοντας τρακτέρ σε νέα χωριά.\nΑγωνιζόμαστε για την επιβίωση μας, και αυτός ο αγώνας είναι μονόδρομος. Ότι κατακτήσαμε ήταν αποτέλεσμα σκληρών πολυήμερων αγώνων και μπλόκων, δεν μας χάρισαν τίποτα.\nΜπορούμε και τώρα, με τη μαζική συμμετοχή, την αποφασιστικότητα τον συντονισμό σε πανελλαδικό επίπεδο και τον κοινό αγώνα με τους εργαζόμενους και τους αυτοαπασχολούμενους να έχουμε αποτελέσματα.\nΚάλεσμα Πανελλαδικής Συντονιστικής Επιτροπής αγροτικών μπλόκων στην Agrotica\n- Όχι στην καθιέρωση λογιστικών βιβλίων στους φτωχούς αγρότες με ετήσιο τζίρο μέχρι 40.000 ευρώ, που θα προσαυξάνεται κατά 5.000 ευρώ για κάθε παιδί.\n- Αφορολόγητο οικογενειακό εισόδημα 40.000 ευρώ, που θα προσαυξάνεται κατά 5.000 ευρώ για κάθε παιδί. Φορολόγηση των μεγάλων επιχειρηματικών ομίλων στο 45%.\n- Να σταματήσουν οι δικαστικές διώξεις των φτωχών αγροτών που δεν μπορούν να πληρώσουν τα χρέη τους στην εφορία, να μη γίνει κανένας πλειστηριασμός σπιτιού τους ή χωραφιού, συνολικής αντικειμενικής αξίας μέχρι 300.000 ευρώ.\n- Διαγραφή κάθε ποσού που αντιστοιχεί σε ανατοκισμό και κεφαλαιοποίηση τόκων, από το συνολικό ποσό των οφειλών των μικρομεσαίων αγροτών προς τα πιστωτικά ιδρύματα. Κούρεμα σε ποσοστό 30% και για ύψος δανείων μέχρι 300.000 ευρώ των φτωχών αγροτοκτηνοτρόφων και ψαράδων προς τα πιστωτικά ιδρύματα, που αφορούν την επαγγελματική τους δραστηριότητα.\n- Με ευθύνη του κράτους διασφαλίζεται η παροχή από τα πιστωτικά ιδρύματα και χωρίς υποθήκη ή προσημείωση υποθήκης περιουσιακών τους στοιχείων, άτοκων καλλιεργητικών δανείων σε μικρούς και μεσαίους αγρότες και κτηνοτρόφους για να ανταποκριθούν στην αγορά καλλιεργητικών εφοδίων για την τρέχουσα καλλιεργητική περίοδο.\n- Κατάργηση όλων των άμεσων και έμμεσων περιορισμών της αγροτικής και κτηνοτροφικής παραγωγής που επιβάλλει η ΚΑΠ της ΕΕ, σύνδεση των επιδοτήσεων με την παραγωγή, να μην ισχύσουν τα χειρότερα μέτρα της νέας ΚΑΠ 2014-2020 που οδηγούν στο ξεκλήρισμα τη φτωχή αγροτιά.\n- Κατάργηση των χαρατσιών στα σπίτια, χωράφια, ΕΛΓΑ, ΟΓΑ, γεωτρήσεις, κ.ά, όπως και στα νοσοκομεία , τα Κέντρα Υγείας, στον ΕΟΠΠΥ και τα φάρμακα. Σφράγιση όλων των βιβλιαρίων του ΟΓΑ για ιατροφαρμακευτική περίθαλψη\n- Επιδότηση των ζωοτροφών για τους μικρομεσαίους κτηνοτρόφους , δωρεάν νομιμοποίηση των σταβλικών εγκαταστάσεων και της ηλεκτρονικής σήμανσης των ζώων, υποδομές για την αντιμετώπιση των ζωονόσων.\nΦουντώνουν την εξέγερση των αγροτών τα κυβερνητικά μέτρα για τη φορολογία\nΕύφλεκτη ύλη για «αναζοπύρωση» του αγροτικού μετώπου σε ολόκληρη την περιφέρεια συνιστά το κυβερνητικό εγχείρημα για τη φορολόγηση των αγροτών, σύμφωνα με το ρεπορτάζ που δημοσιεύει η εφημερίδα Agrenda, που κυκλοφορεί το Σάββατο 25 Ιανουαρίου μαζί με δύο ειδικά ένθετα. Τα πρώτα 24ωρα μετά το κάλεσμα των τρακτέρ στις πλατείες των χωριών, δείχνει μια ανέλπιστη ανταπόκριση των αγροτών που κάνει την κυβέρνηση να ρυθμίζει δάνεια.\nΚοινή γραµµή ενάντια στο νέο φορολογικό καθεστώς, µε ενιαίο πλαίσιο 16 αιτηµάτων και σκοπό τη βιωσιµότητα των εκµεταλλεύσεων και των οικογενειών τους, χαρακτηρίζει τις φετινές κινητοποιήσεις. Η διαφορά είναι ότι, κατά γενική οµολογία, κινούνται πέρα από κοµµατικά κριτήρια και εσωτερικές διαφωνίες µεταξύ των αγροτοσυνδικαλιστών.\nΤο κοινό πλαίσιο διαµορφώθηκε στη Λάρισα στις 19 Ιανουαρίου και µέσα στην εβδοµάδα πραγµατοποιήθηκαν διαµαρτυρίες στις πλατείες των χωριών και συµβολικοί αποκλεισµοί των κατά τόπους εφοριών σε όλη τη χώρα, σε µια προσπάθεια αντίδρασης στο γερό χαράτσι που φέρνουν οι φορολογικές ρυθµίσεις.\nΠαράλληλα, θα γίνονται καθηµερινά ενηµερωτικές συσκέψεις και άλλες αγωνιστικές εκδηλώσεις, µε στόχο ένα «σωστό» ξεκίνηµα των φετινών κινητοποιήσεων, που θα αγκαλιάσει όλη τη χώρα. Οι κινήσεις αυτές αποσκοπούν να αποτελέσουν τη βάση για κλιµάκωση στα τέλη του Γενάρη, µε στήσιµο µπλόκων στο εθνικό οδικό δίκτυο της χώρας και κορύφωση µε το συλλαλητήριο της Agrotica.\nΔιαβάστε το σχετικό ρεπορτάζ στο Αgrenda 46-47.pdf\nΚοινός παρονομαστής φέτος η αντεπίθεση στις νέες ρυθμίσεις\nΠερισσότερο ενωµένοι από κάθε άλλη φορά και µε κοινό πλαίσιο αιτηµάτων εµφανίζονται φέτος οι αγρότες όλης της χώρας, που έδωσαν το πρώτο στίγµα των φετινών κινητοποιήσεών τους µε µαζικές συγκεντρώσεις στις πλατείες και συµβολικούς αποκλεισµούς των Εφοριών.\nΜπλόκα σε όλη τη χώρα προαναγγέλλει και το επιτελείο του αγροτοσυνδικαλιστή, Βαγγέλη Μπούτα, µε αφορµή το νέο τρόπο φορολόγησης των αγροτών, που φέρνει στα όρια της βιωσιµότητας πολλές από τις αγροτικές οικογένειες.\n∆εν λείπουν, βέβαια και οι διαφωνίες, µε κάποιους από τους πρωτοστάτες των παλιών µπλόκων να εµφανίζονται λιγότερο… ζεστοί για κάθοδο στις εθνικές οδούς. Ο Παύλος Αραµπατζής από την ΕΑΣ Νιγρίτας δείχνει προβληµατισµένος επισηµαίνοντας ότι «το κίνηµα έχει κάτσει», ενώ και ο αγροτοσυνδικαλιστής της Φθιώτιδας Βάϊος Γκανής δηλώνει πως «δεν συµµετέχει στις κινητοποιήσεις, γιατί είναι πολιτικά υποκινούµενες».\nΣυμβολικοί αποκλεισμοί εφοριών από τους αγρότες όλης της χώρα\nΣε διαμαρτυρίες στις πλατείες και συμβολικούς αποκλεισμούς των κατά τόπους ΔΟΥ προχωρούν την Παρασκευή οι αγρότες όλης της χώρας, αντιδρώντας στην υποχρέωση τήρησης βιβλίων εσόδων - εξόδων, από τη φετινή χρονιά, ενώ προειδοποιούν ότι αν η κυβέρνηση επιμείνει στα όσα ανακοίνωσε, θα σκληρύνουν τη στάση τους. Στο τέλος της βδομάδας (25 - 26 Γενάρη) θα συνεδριάσουν εκ νέου οι Επιτροπές Αγώνα και τα συντονιστικά των αγροτών, ώστε να σχεδιάσουν την περαιτέρω δράση τους.\nΣτο μεταξύ έχουν οριστεί οι εξής δράσεις για την Παρασκευή 24 Γενάρη:\nΣτην Ηλεία: Κλειστά παραμένουν από νωρίς το πρωί και τα δυο υποκαταστήματα των ΔΟΥ του Νομού σε Πύργο και Αμαλιάδα από αγρότες που έχουν συγκεντρωθεί στην είσοδο τους. Παράλληλα καθημερινές είναι οι συσκέψεις και οι περιοδείες στα χωριά του νομού, ενώ ενισχύεται ο αριθμός των τρακτέρ και των αγροτικών μηχανημάτων που παρατάσσονται στον Κόμβο της Μαραθιάς.\nΣτην Αργολίδα: Κινητοποίηση στις 11 πμ, στην εφορία στο Ναύπλιο.\nΣτην Άρτα: Κινητοποίηση στην εφορία στις 11 π.μ.\nΣτην Ημαθία: Κινητοποίηση στην εφορία της Βέροιας\nΣτη Θεσσαλονίκη: Κινητοποίηση στην εφορία Λαγκαδά.\nΣτο Κιλκίς: Κινητοποίηση στην εφορία του Κιλκίς.\nΣτην Κοζάνη: Κινητοποίηση στις 11 π.μ. στην εφορία.\nΣτην Καλαμάτα: Κινητοποίηση στην εφορία στις 11 π.μ.\nΣτη Λάρισα συγκέντρωση διαμαρτυρίας έξω από την 1η ΔΟΥ Λάρισας στις 11 το πρωί.\nΣτη Μυτιλήνη, παράσταση διαμαρτυρίας στις 11 π.μ., στην ΔΟΥ Μυτιλήνης\nΣτο Μικρό Κεφαλόβρυσο Τρικάλων θα πραγματοποιηθεί σύσκεψη.\nΣτην Ορεστιάδα, η Ομοσπονδία Αγροτικών Συλλόγων «η ΕΝΟΤΗΤΑ» οργανώνει σύσκεψη στο Εργατικό Κέντρο, στις 7 μ.μ.\nΣτην Πάτρα: Κινητοποίηση στις 10π.μ. στην Γ' Εφορία Πατρών.\nΣτην Πέλλα: Κινητοποίηση στην εφορία της Έδεσσας.\nΣτην Πρέβεζα, στις 10.30 π.μ. στην Εφορία\nΣτην Πιερία: Κινητοποίηση στην εφορία Κατερίνης.\nΣτην Πτολεμαΐδα: Κινητοποίηση στις 11 π.μ. στην εφορία.\nΣτις Σέρρες: Κινητοποίηση στην τοπική εφορία.\nΣτα Χανιά: Κινητοποίηση στην εφορία στις 11 π.μ.\nΣτα Τρίκαλα, συγκέντρωση έξω από την Εφορία Τρικάλων, στις 10 π.μ.\nΜετά τον αποκλεισμό, ενημερώσεις εφ’ όλης της ύλης για τους αγρότες της Δράμας\nΕιρηνική και με τη συμμετοχή 200 ατόμων ήταν η σημερινή παράσταση διαμαρτυρίας των αγροτών στη ΔΟΥ Δράμας, όπου από τις 10.00 το πρωί άρχισαν να συγκεντρώνονται αγρότες, μέλη φορέων, κι εργαζόμενοι κάθε κατηγορίας.\nΟι αγρότες ανέφεραν τα αιτήματά τους στο διευθυντή της ΔΟΥ και στον αντιπεριφερειάρχη Δράμας, Γιάννη Ξανθόπουλο. Ο τελευταίος δήλωσε ότι συμμερίζεται τα προβλήματα των αγροτών ωστόσο έσπευσε να διευκρινίσει ότι η περιφέρεια δεν έχει την πολιτική βούληση για την επίλυσή τους.\nΤο πλήθος των διαμαρτυρόμενων που τάσσεται κατά του καθεστώτος τήρησης βιβλίου εσόδων/εξόδων για τους αγρότες, παρέμεινε έξω από τη ΔΟΥ και μετά τις 12.00 οπότε κι έληξε η συμβολική διαμαρτυρία.\nΣύμφωνα με πληροφορίες, οι αγρότες της Δράμας από κοινού με το σύλλογο κτηνοτρόφων πρόκειται να οργανώσουν ενημερωτικές ημερίδες σε όλα τα χωριά της περιοχής για αυτό το Σαββατοκύριακο.\nΗ προσπάθεια αυτή γίνεται προκειμένου να πληροφορηθεί το σύνολο του πληθυσμού για τα προβλήματα που δημιουργούνται με τις νέες φορολογικές ρυθμίσεις που αφορούν στους αγρότες, ενώ αποτελεί και ευρεία πρόσκληση για τη συμμετοχή μεγαλύτερου μέρους του πληθυσμού, στις κινητοποιήσεις που θα πραγματοποιήσουν οι αγρότες, όπως φαίνεται, μέσα στην επόμενη εβδομάδα.\nΔιαβάστε εδώ το Αγωνιστικό κάλεσμα Επιτροπής Αγώνα γεωργοκτηνοτρόφων νομού Δράμας.doc\nΟι αγρότες απέκλεισαν την Εφορία Λαμίας\nΕκπρόσωποι των αγροτών συναντήθηκαν με τον Διευθυντή της Εφορίας Γιώργο Μαλιάγκα με τον οποίο συζήτησαν τα προβλήματα που δημιουργεί η νέα φορολογική πολιτική της κυβέρνησης.\n«Η κατάσταση δεν πάει άλλο, το ποτήρι ξεχείλισε, η φτωχομεσαία αγροτιά με τις τελευταίες κυβερνητικές επιλογές που αντανακλούν τις αντιαγροτικές κατευθύνσεις της Ε.Ε. ξεκληρίζεται και οδηγείται άμεσα στην ολοκληρωτική εξαθλίωση», κατήγγειλαν οι εκπρόσωποι των Αγροτικών Συλλόγων.\nΠαράσταση διαμαρτυρίας από αγρότες της Αρκαδίας στη ΔΟΥ Τρίπολης\nΟλιγόλεπτη παράσταση διαμαρτυρίας στην ΔΟΥ Τρίπολης πραγματοποίησε στις 11 το πρωί αντιπροσωπεία των αγροτών της Αρκαδίας.\nΤα μέλη της ΠΑΣΥ Αρκαδίας κρατούσαν πανό που έγραφε «όχι στη φοροληστεία» κι έκλεισαν για λίγα λεπτά την είσοδο της ΔΥΟ στην Τρίπολη. Στη συνέχεια παρέδωσαν ψήφισμα- ανακοίνωση στο διευθυντή της ΔΟΥ Αθανάσιο Προκόπο, ο οποίος τους διαβεβαίωσε ότι θα μεταβιβάσει τα αιτήματά τους αλλά όπως χαρακτηριστικά είπε, «εμείς ακολουθούμε τις οδηγίες και τις αποφάσεις των υπουργών και των ανωτέρων μας».\nΟι αγρότες μετά τη συνάντηση αποχώρησαν και με δηλώσεις τους σημείωσαν ότι λένε «όχι» στα νέα φορολογικά μέτρα που καταστρέφουν ολοκληρωτικά τους μικρούς αγρότες κατά κύριο λόγο και επεσήμαναν πως θα συνεχίσουν τον αγώνα τους.\nΣτο πόδι και οι αγρότες του Βόλου\nΤρακτέρ στις πλατείες των χωριών τους βγάζουν σήμερα οι αγρότες του Περίβλεπτου και του Αγίου Δημητρίου στον Βόλο. «Αρχίζουμε σιγά-σιγά και οργανωνόμαστε», τονίζει ο αγροτοσυνδικαλιστής Δημήτρης Σπαθής και προσέθεσε ότι «μέχρι στιγμής έχουν βγει στην πλατεία του Αερινού 15 τρακτέρ και αύριο (σήμερα) αναμένονται ακόμη 15 μηχανήματα. Επίσης αναμένονται να βγουν τρακτέρ στις πλατείες Περίβλεπτου και Αγίου Δημητρίου. Ωστόσο χθες για να μας τρομακρατήσουν ήρθαν στο σημείο αστυνομικοί, οι οποίοι κατέγραφαν τους αριθμούς πλαισίου των μηχανημάτων, προκειμένου να δουν σε ποιους ανήκουν. Τα τρακτέρ δεν είχαν πάνω τους πινακίδες κυκλοφορίας γι’ αυτό κατέγραφαν τους αριθμούς πλαισίου», δήλωσε ο κ. Σπαθής.\nΣύμφωνα με καταγγελίες από αγρότες της περιοχής οι αστυνομικές δυνάμεις εμφανίστηκαν στην πλατεία Αερινού το μεσημέρι της Πέςπτης κατέγραψαν τους αριθμούς πλαισίου από τα τρακτέρ τους, καθώς δεν έφεραν πινακίδες κυκλοφορίας.\nΟ Νίκος Αγγελής, μέλος της προσωρινής συντονιστικής επιτροπής αγροτών μπλόκου Αερινού, τόνισε ότι πέρα από τις συγκεντρώσεις στις πλατείες των χωριών που έχουν ξεκινήσει, το Σαββατοκύριακο θα προσπαθήσουν να συντονιστούν οι αγρότες σε επίπεδο Θεσσαλίας, προκειμένου να αποφασίσουν τη μορφή που θα πάρουν οι μελλοντικές τους κινητοποιήσεις.\nΕπιπλέον, οι αγρότες του Ανατολικού και Νοτίου Πηλίου έχουν προγραμματίσει «κλειστή σύσκεψη» για τη Δευτέρα 27 Ιανουαρίου για να συντάξουν από κοινού τα αιτήματά τους ώστε να μην υπάρχει διαχωρισμός.\n«Έχουμε προγραμματίσει συνάντηση με τους αγρότες του Νοτίου Πηλίου για την ερχόμενη Δευτέρα. Σε περίπτωση που δεν γίνει τη Δευτέρα θα γίνει οπωσδήποτε μέσα στις επόμενες ημέρες. Από την πλευρά μας δεν θα αλλάξουμε τα αιτήματα μας, ούτε και οι αγρότες του Νοτίου Πηλίου, απλά θα τα διατυπώσουμε από κοινού και αν χρειαστεί θα προσθέσουμε και κάποια επιπλέον αιτήματα», σημείωσε ο πρόεδρος του Αγροτικού Συλλόγου Ζαγοράς Βάιος Κομνηνός.\nΑναμονή για λίγο στην Ημαθία\nΟι αγρότες μέχρι την Τετάρτη πρόκειται να «καθίσουν ήρεμοι» και στη συνέχεια, αν δεν υπάρξει κάποια εξέλιξη στο θέμα των νέων φορολογικών ρυθμίσεων που τούς αφορούν, είναι διατεθειμένοι να προχωρήσουν σε δυναμικές κινητοποιήσεις, με ισχυρή παρουσία στην έκθεση Agrotica (30 Ιανουαρίου-2 Φεβρουαρίου), αλλά και με μπλόκα σε όλη την Ελλάδα, σχολίασε χαρακτηριστικά ο αντιπρόεδρος της Αυθόρμητης Κίνησης Αγροτών στην Ημαθία Κώστας Λιολιόπουλος.\nΗ Ομοσπονδία Αγροτικών Συλλόγων Ν. Έβρου «Η Ενότητα» πραγματοποιεί σύσκεψη απόψε, έτσι ώστε να τεθούν προς συζήτηση όλα τα ζητήματα που απασχολούν τους αγρότες, όπως οι επιδοτήσεις, το πετρέλαιο, η αναθεώρηση της ΚΑΠ, και μέτρα άμεσης ανακούφισης των φτωχών αγροτών και κτηνοτρόφων.\nΟι κτηνοτρόφοι εμφανίζονται διατεθειμένοι να στηρίξουν τον αγώνα των αγροτών, καθώς συζητούν το ενδεχόμενο να ξεκινήσουν και δικές τους κινητοποιήσεις, σύμφωνα με δήλωση του προέδρου της Πανελλήνιας Ένωσης Κτηνοτρόφων Δημήτρη Καμπούρη.\nΤα αιτήματα που προβάλλουν με τον αγώνα τους οι αγρότες είναι:\nΚατάληψη και στην Αχαΐα\nΣτην κατάληψη της Γ΄ΔΟΥ Πατρών προχωρούν σήμερα οι αγρότες της Αχαΐας, στο πλαίσιο των κινητοποιήσεων που έχουν ξεκινήσει διαμαρτυρόμενοι για τα σκληρά οικονομικά μέτρα που έχει εξαγγείλει η Κυβέρνηση σε βάρος τους.\nΣε ανακοίνωσή του ο Σύλλογος Παραγωγών Λαϊκών Αγορών Αχαΐας καλεί όλους τους αγρότες να δώσουν το παρόν στον αποκλεισμό της Εφορίας στις 10.00 το πρωί.\n"Αγρότες –ισσες, σας καλούμε την Παρασκευή 24 Γενάρη στην Γ΄ εφορία Πατρών στις 10:00π.μ. Στα πλαίσια των κινητοποιήσεών μας μετά τον ΕΛΓΑ πάμε σε αποκλεισμό των εφοριών, για να διαμαρτυρηθούμε για την φορολόγησή μας.\nΝα στείλουμε μήνυμα, πως δεν απελπιζόμαστε, πολέμα. Δεν θα υποταχτούμε στην πολιτική της κυβέρνησης και της Ε.Ε. που μας συρρικνώνει, μας αναγκάζει να ζούμε στην ανέχεια και μας οδηγεί στο ξεκλήρισμα.\n• Να αποσυρθεί η αισχρή νομοθετική διάταξη που επιτρέπει την άρση του ασύλου των σπιτιών μας για φορολογικό έλεγχο.\nΑφορολόγητο το οικογενειακό αγροτικό εισόδημα μέχρι 40.000 ευρώ + 5.000 για κάθε παιδί.\n• Όχι στη φορολόγηση με συντελεστή 13% από το πρώτο ευρώ του εισοδήματος και την υποχρέωση για τήρηση βιβλίων.\n• Να καταργηθεί ο νόμος 2010 που διαχωρίζει τους αγρότες που πάνε στη λαϊκή.\n• Τιμές στα αγροκτηνοτροφικά μας προϊόντα που να καλύπτουν το κόστος παραγωγής και να αφήνουν εισόδημα στον παραγωγό για αξιοπρεπή διαβίωση.\n• Να πληρωθούν άμεσα οι παραγωγοί για προϊόντα που έχουν παραδώσει.\n• Αποζημίωση των ελαιοπαραγωγών για την ακαρπία λόγω των καιρικών συνθηκών του Μαΐου.\n• Να θεωρηθούν τα βιβλιάρια υγείας των αγροτών που δεν μπορούν να πληρώσουν την εισφορά τους.\n• Δημόσια δωρεάν υγεία, ανοιχτά τα Ιατρεία – Κέντρα Υγείας στα χωριά μας.\n• Δημόσια δωρεάν Παιδεία, μεταφορά των μαθητών στα σχολεία τους, να μην γίνουν συγχωνεύσεις.\n• Να σταματήσουν οι διώξεις των αγωνιζόμενων αγροτών.\nΟΛΟΙ ΤΗΝ ΠΑΡΑΣΚΕΥΗ 24 ΓΕΝΑΡΗ\n10:00π.μ. στην Γ΄ Εφορία Πατρών"\n* Επί ποδός βρίσκονται και οι αγρότες του Αιγίου, οι οποίοι συνεχίζουν τις συσκέψεις στα χωριά της Αιγιάλειας, ενώ σήμερα το πρωί πραγματοποιούν συγκέντρωση στην πλατεία Αγίας Λαύρας\nΌπως αναφέρει η Ανεξάρτητη Κίνηση Συντονισμού, «η επιτροπή αγώνα αγροτών της Αιγιάλειας πραγματοποίησε μεγάλη σύσκεψη την Δευτέρα 20 Ιανουαρίου στις Δάφνες με παρουσία όλων των φορέων του χωριού και πάνω από 60 αγροτών. Επίσης στις 21 Ιανουαρίου, είχαν μεγάλη επιτυχία οι επισκέψεις-συζητήσεις στο Μαυρίκι και στα δύο καφενεία των Μελισσίων. Οι περιοδείες της επιτροπής αγώνα αγροτών συνεχίζονται με συγκεντρώσεις στον οικισμό Μεσσηνέζη την Πέμπτη στις 6 μ.μ., στο καφενείο Αγγελόπουλου, την Παρασκευή στο Γρηγόρι στις 6 μ.μ., στη Λάκκα στις 7 μ.μ. και στην Άκολη στις 8 μ.μ. στο καφενείο Κυριακόπουλου.\nΣτα πλαίσια των πανελλαδικών αγροτικών κινητοποιήσεων την Παρασκευή 24/1, στις 10:00.π.μ., στην Πλατεία Αγίας Λαύρας, θα μοιραστούν φυλλάδια για ενημέρωση των προβλημάτων των αγροτών και θα γίνει παρέμβαση στα κεντρικά σημεία του Αιγίου».\nΑπέκλεισαν και τις Εφορίες Πύργου και Αμαλιάδας\nΑπό τα χαράματα οι αγρότες του νομού Ηλείας απέκλεισαν τις Εφορίες σε Πύργο και Αμαλιάδα, σε μια ένδειξη διαμαρτυρίας ενάντια στα σκληρά οικονομικά μέτρα που εξήγγειλε πως θα εφαρμόσει η Κυβέρνηση σε βάρος τους. Το προσωπικό προσήλθε στην ώρα του για να εργαστεί, όμως ενημερώθηκε και παρουσία των προϊσταμένων πως η είσοδος έχει καταληφθεί από τους αγρότες.\nΙσχυρή αστυνομική δύναμη χωρίς όμως καμία παρέμβαση έξω και από τις δύο Εφορίες. Οι αγρότες θα παραμείνουν εκεί έως το τέλος της βάρδιας, στέλνοντας το μήνυμά τους προς την ηγεσία του υπουργείου Οικονομικών για τα νέα σκληρά μέτρα που ανακοίνωσε σε βάρος και των αγροτών.\nΟι αγρότες παράλληλα συγκροτούν και το μπλόκο της Μαραθιάς στην Ηλεία, χωρίς να αποκλείουν και άλλες δυναμικές κινητοποιήσεις στο πλαίσιο των δράσεών τους.\nΖεσταίνουν τις μηχανές τους\nΌσοι συμμετείχαν στη συνάντηση της Λάρισας, την περασμένη Κυριακή, εμφανίζονται αποφασισμένοι να ξεκινήσουν κινητοποιήσεις, «ζεσταίνοντας τις μηχανές των τρακτέρ τους προκειμένου να βγουν άμεσα στον δρόμο», όπως ανέφερε χαρακτηριστικά ο αγρότης Κώστας Τσαούκας από την Πέλλα.\nΑγρότες του νομού Πέλλας συνεδρίασαν την Πέμπτη στη Σκύδρα και καλούν σήμερα σε κινητοποίηση στην εφορία της Έδεσσας, την οποία και δεν αποκλείεται να καταλάβουν συμβολικά. Επιπλέον σύμφωνα με τον κ. Τσαούκα σε ορισμένα χωριά τα τρακτέρ βρίσκονται στις πλατείες, έτοιμα να συμμετάσχουν στα μπλόκα που αναμένεται να στηθούν στο επόμενο διάστημα.\nΚινητοποιήσεις στις ΔΟΥ Λαγκαδά, Σερρών και Κιλκίς προγραμματίζουν και αγρότες των αντίστοιχων περιοχών, ενώ αυτοί της Θεσσαλονίκης προτίθενται να συμμετάσχουν σε κινητοποίηση που σχεδιάζεται στην Agrotica, η οποία θα διεξαχθεί στο Διεθνές Εκθεσιακό Κέντρο Θεσσαλονίκης, στο διάστημα από τις 30 Ιανουαρίου έως και τις 2 Φεβρουαρίου.\nΜεγάλη συμμετοχή αγροτών στη σύσκεψη της Σκύδρας\nΟργάνωσαν τη δεύτερη μαζική σύσκεψή τους στο Πνευματικό Κέντρο της Σκύδρας, όπου εκδηλώθηκε η συμφωνία όλων στο πλαίσιο αιτημάτων της πρόσφατης πανελλαδικής Σύσκεψης των Αγροτικών Μπλόκων στη Λάρισα. Συμμετείχαν αγρότες από πολλά χωριά της περιοχής, που έχουν ήδη παρατάξει τα τρακτέρ τους στις πλατείες των χωριών τους.\nΠροχωρούν στο επόμενο βήμα πανελλαδικού συντονισμού, που είναι η παρέμβαση την Παρασκευή 24 Γενάρη στη ΔΟΥ Έδεσσας και οργανώνουν τη μαζική κάθοδό τους και τη συμμετοχή στο Συλλαλητήριο του ερχόμενου Σαββάτου 1 Φλεβάρη στην AGROTICA στη Θεσσαλονίκη.\nΟι ομιλητές στη Σύσκεψη της Σκύδρας, τόνισαν : «Οι μικρομεσαίοι αγρότες παλεύουμε, κυριολεκτικά, για την επιβίωσή μας, καθώς οι αποφάσεις και τα μέτρα που παίρνονται εναντίον μας (φόροι για το εισόδημα, τα σπίτια, τα οικόπεδα και τα χωράφια, παρακρατήσεις επιδοτήσεων, δικαστικές διώξεις και κατασχέσεις για χρέη, χαράτσια για τον ΕΛΓΑ, τον ΟΓΑ, τα νοσοκομεία, τα Κέντρα Υγείας, τον ΕΟΠΥΥ, τεράστιες αυξήσεις στην τιμή του αγροτικού πετρελαίου και του αγροτικού ρεύματος, μεγάλες μειώσεις στην επιστροφή ΦΠΑ και Ειδικού Φόρου Καυσίμων κ.ά.) σε συνδυασμό με τις χαμηλές τιμές παραγωγού των αγροτικών προϊόντων, την αύξηση του κόστους παραγωγής και τις περικοπές των επιδοτήσεων μας οδηγούν, με γοργό ρυθμό, στο ξεκλήρισμα».\nΑποκλεισμός εφορίας και στα Χανιά\nΣε αποκλεισμό της εφορίας Χανίων προχωρούν την Παρασκευή 24 Ιανουαρίου στις 11 το πρωί η Ενωτική Ομοσπονδία Αγροτικών Συλλόγων, ο Κτηνοτροφικός Σύλλογος και οι Αγροτικοί Σύλλογοι των πρώην Δήμου Αρμένων, πρώην Δήμου Μύθημνας, Καίνας, Γαβαλοχωρίου, Παλαιών Ρουμάτων και Μεσκλών.\nΌπως ανακοινώθηκε, η Ενωτική Ομοσπονδία Αγροτικών Συλλόγων Νομού Χανίων καλεί τους Αγροτικούς Συλλόγους «να οργανώσουν την πάλη απέναντι στην αντιαγροτική-αντιλαϊκή πολιτική της Κυβέρνησης που ξεκληρίζει τους μικρομεσαίους αγροτοκτηνοτρόφους. Μέσα από Γενικές Συνελεύσεις, περιοδείες ενημέρωσης στα χωριά και συντονισμό με τους άλλους Αγροτικούς Συλλόγους σε τοπικό και πανελλαδικό επίπεδο να παλέψουν ενάντια στην άγρια φορολόγησή τους, στις δικαστικές διώξεις εναντίον τους, στις νέες περικοπές στις επιδοτήσεις, στη μείωση τιμής του ρεύματος, στο αφορολόγητο πετρέλαιο»\nΕκπρόσωποι αγροτικών οργανώσεων από τα Χανιά είχαν πάρει μέρος στη σύσκεψη των επιτροπών των μπλόκων που πραγματοποιήθηκε την Κυριακή στη Λάρισα.\n1. Να μην πληρώνουμε φόρο 13% από το πρώτο ευρώ του εισοδήματός τους – να μην πληρώνουμε τον Ενιαίο Φόρο για τα σπίτια, τα οικόπεδα και τα χωράφια μας – να μην τηρούμε λογιστικά βιβλία και να μην πληρώνουμε φόρο επιτηδεύματος – να αποσυρθεί η αισχρή νομοθετική διάταξη που μας ζητάει να υπογράψουμε υπεύθυνη δήλωση, με την οποία θα αποδεχόμαστε την άρση του ασύλου στο σπίτι μας για φορολογικό έλεγχο. Αφορολόγητο το οικογενειακό αγροτικό εισόδημα μέχρι 40.000 ευρώ, συν 5.000 για κάθε παιδί.\n3. Να μην ισχύσουν οι νέες περικοπές στις επιδοτήσεις και οι περιορισμοί στην αγροτική παραγωγή που προβλέπονται στο πλαίσιο αναθεώρησης της ΚΑΠ της ΕΕ για το 2015-2020 – κατάργηση όλων των άμεσων και έμμεσων περιορισμών της αγροτικής και κτηνοτροφικής παραγωγής που επιβάλλει η ΚΑΠ - σύνδεση των επιδοτήσεων με την παραγωγή, τιμαριθμική αναπροσαρμογή τους και κατάργηση όλων των «νόμιμων» και «παράνομων» παρακρατήσεων.\n9. Να αποζημιωθούν άμεσα οι ελαιοπαραγωγοί που η σοδειά τους συρρικνώθηκε δραματικά λόγου δάκου και άλλων αιτιών, να αποζημιωθούν οι δενδροκαλλιεργητές που επλήγησαν από την ακαρπία και άλλες αιτίες – αποζημιώσεις για το σύνολο των καταστροφών στην παραγωγή και το αγροκτηνοτροφικό κεφάλαιο από καιρικές συνθήκες και αρρώστιες – ΕΛΓΑ κρατικός φορέας που θα καλύπτει από όλους τους κινδύνους και θα αποζημιώνει στο 100% της ζημιάς.\n16. Να προχωρήσουν τα έργα αγροτικής υποδομής (λιμνοδεξαμενές, φράγματα) Όχι στην εμπορευματοποίηση του νερού για άρδευση και ύδρευση.\nΑναβολή για ένα χρόνο στα βιβλία ζητούν οι αγροτοσυνδικαλιστές\nΝα θεωρηθεί το 2014 έτος προσαρμογής στο νέο φορολογικό καθεστώς και η συζήτηση γύρω από τα βιβλία να ξεκινήσει από μηδενική βάση ζητούν από την κυβέρνηση οι αγροτοσυνδικαλιστές που συναντήθηκαν την Πέμπτη 23 Ιανουαρίου στην Αθήνα προκειμένου να χαράξουν κοινή γραμμή απέναντι στο μέτρο\nΗ συνάντηση πραγματοποιήθηκε στο παλιό κτίριο της Νομαρχίας Αθηνών στους Αμπελόκηπους (οδός Πανόρμου) με τους εκπροσώπους των αγροτών να συμφωνούν τελικά για τη σύνταξη επιστολής με τις θέσεις τους η οποία θα αποσταλεί στους υπουργούς Οικονομικών (Γιάννης Στουρνάρας) και (Θανάσης Τσαυτάρης).\nΟι αγρότες δίνουν περιθώριο μιας εβδομάδας στους υπουργούς να απαντήσουν και στη συνέχεια θα αποφασίσουν για τις ενέργειες που θα ακολουθήσουν.\nΧαρακτηριστικά στην ανακοίνωση που εξέδωσαν αναφέρουν μεταξύ των άλλων:\n«Στα πλαίσια της πρωτοβουλίας που έχει ξεκινήσει για την συγκρότησης ενός ΕΝΙΑΙΟΥ αγροτικού συνδικαλιστικού οργάνου, που είναι το πρωταρχικό αίτημα του αγροτικού κόσμου, συναντηθήκαμε σήμερα εκπρόσωποι από πολλές περιφέρειες της χωράς και κατόπιν διαβούλευσης καταλήξαμε στα ακόλουθα:\nΦΟΡΟΛΟΓΙΚΟ: Επί του φλέγοντος θέματος των ημερών που είναι το φορολογικό, δηλώνουμε ότι η προχειρότητα με την οποία επιχειρήθηκε η αλλαγή του φορολογικού συστήματος των αγροτών, έχει δημιουργήσει συνθήκες πλήρους αποδιοργάνωσης του αγροτικού κόσμου.\nΖΗΤΑΜΕ: Την αναβολή εφαρμογής για ένα χρόνο:\nα) Της διάταξης περί βιβλίων εσόδων εξόδων και\nβ) Της παραγράφου 3 του άρθρου 29 του νόμου 4172/2013\nγ) Την άμεση έναρξη θεσμικού και συγκροτημένου διαλόγου Εθνικού επιπέδου, για τον συνολικό επαναπροσδιορισμό της φορολογίας των αγροτών.\nΣε αναμονή της ανταπόκρισης της κυβέρνησης στην πρόταση μας, την επόμενη Παρασκευή θα ανακοινωθεί η κλιμάκωση των κινητοποιήσεων μας».\nΠαναργολικό αγροτικό συλλαλητήριο για τη φορολόγηση των αγροτών\nΠαναργολικό αγροτικό συλλαλητήριο διοργανώνει ο Δήμος Ναυπλιέων για τη Δευτέρα 27 Ιανουαρίου ως ένδειξη συμπαράστασης στους αγρότες που ζητούν να αποσυρθεί ο νέος τρόπος φορολόγησής τους.\nΣε ανακοίνωση του δήμου αναφέρεται ότι «με την απόφαση αυτή, ο Δήμος Ναυπλιέων εκφράζει για άλλη μια φορά την αμέριστη συμπαράσταση του στον αγροτικό κόσμο της Αργολίδας και όλης της χώρας, που παλεύει για την απόσυρση του νομοσχεδίου και την ανασυγκρότηση τού πρωτογενή τομέα, για την ανόρθωση της υπαίθρου».\nΓια την ερχόμενη Δευτέρα θα παραμείνουν κλειστά τα δημοτικά καταστήματα στο Ναύπλιο, στις δημοτικές ενότητες Αγίας Τριάδας, Δρέπανου και Νέας Τίρυνθας. Εν τω μεταξύ, ο Σωτήρης Κωτσοβός, επικεφαλής της αντιπολίτευσης στον δήμο Άργους-Μυκηνών, ζητά με επιστολή του προς τον δήμαρχο Άργους Δημήτρη Καμπόσο και τους επικεφαλής των υπόλοιπων δημοτικών παρατάξεων, να μείνει κλειστό και το δημαρχείο, ως ελάχιστο δείγμα συμπαράστασης στο πλευρό των αγροτών.\nΣτην Αθήνα συναντώνται οι αγροτοσυνδικαλιστές\nΗ έναρξη κινητοποιήσεων με αιχμή το φορολογικό είναι το θέμα της συνάντησης αγροτοσυνδικαλιστών από διάφορες περιοχές της Ελλάδας που γίνεται την Πέμπτη 23 Ιανουαρίου στην Αθήνα. Στη συνάντηση που θα ξεκινήσει στις 12 το μεσημέρι σε δημοτικό χώρο της οδού Πανόρμου 59, αναμένεται να πάρουν μέρος συνδικαλιστές από την Κρήτη, την Πελοπόννησο, τη Στερεά Ελλάδα και τη Μακεδονία. Ήδη βρίσκονται σε «ανοικτή γραμμή» συντονίζοντας τις ενέργειες τους.\nΕπίσης έχουν προσκληθεί και βουλευτές, στους οποίους οι αγροτοσυνδικαλιστές ασκούν πιέσεις για παρεμβάσεις ώστε να γίνουν σημαντικές τροποποιήσεις στο φορολογικό.\nΑνάμεσα στις μορφές κινητοποίησης που προκρίνονται είναι ο αποκλεισμός εφοριών και τα συλλαλητήρια σε μεγάλες πόλεις. Πολλοί συζητούν και για κάθοδο στην Αθήνα, με την προϋπόθεση ότι θα έχει εξασφαλιστεί μαζική συμμετοχή.\nΓια μπλόκα αποφασίζουν οι Θεσσαλοί το Σαββατοκύριακο\nΟι αγρότες διαφωνούν έντονα με το νέο φορολογικό νόμο που έχει κατατεθεί καθώς όπως υποστηρίζουν τείνει να καταστρέψει την αγροτική παραγωγή, προσθέτοντας επιπλέον βάρη, στον Έλληνα παραγωγό.\nΣτην Θεσσαλία, οι κινητοποιήσεις των αγροτών που ξεκίνησαν την Τρίτη 21 Ιανουαρίου στην Καρδίτσα και συνεχίζονται σήμερα στην Π.Ε. Λάρισας και συγκεκριμένα στα Φάρσαλα και τον Πλατύκαμπο. Σε αυτές τις συγκεντρώσεις οι αγρότες μετρούν τις δυνάμεις εξετάζοντας το ενδεχόμενο να προχωρήσουν ακόμα και σε μπλόκα. Πάντως σε σύσκεψη που θα πραγματοποιηθεί το Σαββατοκύριακο (25/26 Ιανουαρίου αναμένεται να ληφθούν αποφάσεις για την μορφή των κινητοποιήσεων το επόμενο διάστημα.\nΝα σημειωθεί ότι στις κινητοποιήσεις των αγροτών συμμετέχουν και κτηνοτρόφοι, οι οποίοι σύμφωνα με τον πρόεδρο της Πανελλήνιας Ένωσης Κτηνοτρόφων κ. Δημήτρη Καμπούρη εξετάζεται η προοπτική και για δικές τους ξεχωριστές κινητοποιήσεις.\nΣτο μεταξύ, την Παρασκευή προγραμματίζεται αποκλεισμός των Εφοριών και αναμένεται να συμμετάσχουν και αγρότες από την Κρήτη από την Ενωτική Ομοσπονδία αλλά και από άλλες περιοχές της χώρας. Επίσης, την 1η Φεβρουαρίου θα ακολουθήσει συλλαλητήριο στην Θεσσαλονίκη, στο πλαίσιο της έκθεσης Agrotica.\nΣτάση αναμονής οι αγρότες της Βόρειας Ελλάδας\nΣτάση αναμονής τηρούν οι αγρότες στη Β. Ελλάδα ενόψει διαβουλεύσεων που επιδιώκουν με ανώτερα στελέχη της κυβέρνησης, ενώ αύριο Πέμπτη 23 Νοεμβρίου εκπρόσωποι των αγροτών από όλη την Ελλάδα έχουν δώσει «ραντεβού» στην Αθήνα προκειμένου να καθορίσουν τη στάση τους.\nΣτην Σκύδρα, οι αγρότες θα συνεδριάσουν την Πέμπτη, με μοναδικό θέμα την τήρηση βιβλίων εσόδων- εξόδων και για την Παρασκευή καλούν σε κινητοποίηση στην εφορία της Έδεσσας, την οποία και δεν αποκλείεται να καταλάβουν συμβολικά.\nΉδη σε ορισμένα χωριά της κεντρικής Μακεδονίας τα τρακτέρ βρίσκονται στις πλατείες, έτοιμα να συμμετάσχουν στα μπλόκα που αναμένεται να στηθούν στο επόμενο διάστημα. Αντίστοιχες κινήσεις πραγματοποιεί και μερίδα αγροτών από την Ημαθία, με τον Αγροτικό Σύλλογο Νάουσας να έχει προγραμματίσει κινητοποίηση στη ΔΟΥ Βέροιας την Παρασκευή, ενώ στην Πιερία, η διαμαρτυρία θα γίνει την ίδια ημέρα στη ΔΟΥ Κατερίνης.\nΜεταξύ των αιτημάτων των αγροτών είναι:\n- Αφορολόγητο οικογενειακό εισόδημα στα 40.000 ευρώ, +5.000 για κάθε παιδί.\n- Να σταματήσουν οι διώξεις για αγροτικά χρέη.\n- Να μην υπάρξουν περικοπές με τη νέα ΚΑΠ.\n- Να μην ισχύσει η μείωση της επιστροφής ΦΠΑ και να καταργηθεί ο ΦΠΑ στα αγροτικά εφόδια.\n- Να μειωθεί το αγροτικό ρεύμα κατά 50%.\n- Να υπάρξει επιδότηση ζωοτροφών.\n- Να σφραγιστούν τα βιβλιάρια όλων των αγροτών ανεξαρτήτως οφειλών στα ταμεία.\n- Να υπάρξουν κατώτερες εγγυημένες τιμές.\n-Να αποζημιωθούν οι ελαιοπαραγωγοί για την ακαρπία.\nΣύσκεψη γίνεται και την Πέμπτη στις 12 το μεσημέρι στην Αθήνα από άλλη πλευρά συνδικαλιστών κυρίως από τα μέλη της Πρωτοβουλίας.\nΤι μετέδιδε το Agronews την Τρίτη 21 Ιανουαρίου\nΣειρά κινητοποιήσεων που θα κορυφωθούν με μπλόκα σε όλη τη χώρα προαναγγέλλει το επιτελείο του αγροτοσυνδικαλιστή Βαγγέλη Μπούτα, την ίδια ώρα που οι συνάδερφοί τους από τη βόρεια Ελλάδα εμφανίζονται λιγότερο… ζεστοί για κάθοδο στις εθνικές οδούς.\nΟ νέος τρόπος φορολόγησης φέρνει αντιδράσεις από την πλευρά των αγροτών της χώρας που ξεκίνησαν από το πρωί της Τρίτης 21 Ιανουαρίου, βγάζοντας τα τρακτέρ τους στις πλατείες των χωριών, ενώ επίκειται την Παρασκευή παράσταση διαμαρτυρίας στις εφορίες.\nΟ αγροτοσυνδικαλιστής από την Καρδίτσα, Βαγγέλης Μπούτας μιλώντας ο πρωί της Τρίτης στην τηλεόραση του ΣΚΑΙ αναφέρθηκε στις κινητοποιήσεις που προγραμματίζουν οι αγρότες σημειώνοντας χαρακτηριστικά ότι το μείγμα είναι εκρηκτικό καθώς τόσο στο σπίτι, όσο και στο χωράφι οι αγρότες έχουν να αντιμετωπίσουν πέντε χαράτσια.\nΕν τω μεταξύ, ο Παύλος Αραμπατζής από την ΕΑΣ Νιγρήτας δείχνει προβληματισμένος απέναντι στην προοπτική να οργανωθούν κινητοποιήσεις, επισημαίνοντας σε δηλώσεις του στο Agronews ότι «το κίνημα έχει κάτσει και για αυτό μπορεί να ευθύνονται οι δικαστικές περιπέτειες πολλών αγροτών».\nΓια μία ακόμη φορά οι δυνάμεις των τρακτέρ και η διάθεση των αγροτών θα κρίνουν τι μέλλει γενέσθαι και σε αυτό τον κύκλο των αγροτικών κινητοποίησεων. Όπως λέει χαρακτηριστικά ο πρόεδρος του Αγροτικού Συλλόγου Παλαμά και εκπρόσωπος του μπλόκου της Νίκαιας, Κώστας Τζέλλας: «Η απόφαση που βγήκε είναι ότι από σήμερα στις πλατείες των χωριών βγάζουμε τα τρακτέρ, εμείς εδώ στην Καρδίτσα και σε όλη την Ελλάδα. Η σύσκεψη στη Λάρισα ήταν πανελλαδική. Από Κρήτη, από Πελοπόννησο, από Έβρο, από Καβάλα, από όλη την Ελλάδα. Μαζευόμαστε στις πλατείες των χωριών, την Παρασκευή στις 24 θα πάμε στις εφορίες, όλης της χώρας, να κάνουμε μια παράσταση διαμαρτυρίας για το φορολογικό και μετά ανάλογα με τις δυνάμεις που έχουμε θα δούμε προς τα που θα κινηθούμε, πως θα κλιμακώσουμε τον αγώνα».\nΌπως είπε ο κ. Τζέλλας, αυτό το νομοσχέδιο δεν θα επιτρέψει στους μικρομεσαίους αγρότες ούτε να καλλιεργήσουν αλλά ούτε και να ζήσουν ενώ υπογράμμισε ότι αυτό που ζητούν είναι να θεσπιστεί αφορολόγητο 40.000 ευρώ και παράλληλα να μην είναι υποχρεωμένοι να κρατούν βιβλία εσόδων - εξόδων.\n«Αυτό μπορούμε να το εξηγήσουμε διότι από αυτά τα χρήματα, αυτά που είναι για να ζήσει ο αγρότης είναι μηδαμινά. Και βέβαια ανάλογα με τον καιρό και ανάλογα με την παραγωγή. Γιατί όπως καταλαβαίνετε η παραγωγή δεν είναι κάτι που μπορούμε να το έχουμε στάνταρ κάθε χρόνο, ούτε όπως μας είπαν 10.000 ευρώ, γιατί κάποιος μπορεί τη μια χρονιά να έχει 10.000 τιμολόγιο και την άλλη να έχει 3.000. Και ξέρετε πολύ καλά ότι τα χωράφια δεν είναι μαγαζιά, δεν πάει καλά άρα το κλείνουμε το μαγαζί και σηκωνόμαστε φεύγουμε. Εμείς εδώ έχουμε επενδύσει όλη μας τη ζωή, έχουμε μηχανήματα, δεν μπορούμε ούτε να κλείσουμε, ούτε να ξανανοίξουμε και δεν είναι επιχείρηση», υπογράμμισε.\nΣτη ΔΟΥ Σερρών οι αγρότες\nΣτο μεταξύ, συνάντηση με τον προϊστάμενο της ΔΟΥ Σερρών, ύστερα από πρόσκληση του τελευταίου, πραγματοποιεί από τις 10 το πρωί της Τρίτης 21 Ιανουαρίου, αντιπροσωπεία αγροτών του νομού, με σκοπό να αποσαφηνιστούν σημεία σχετικά με τη φορολόγηση των αγροτών, που συνιστούν «παράθυρα» ικανά να δημιουργήσουν σοβαρά προβλήματα στη συνέχεια.\nΌπως ανέφερε στο Agronews ο Γεώργιος Κασάπογλου, πρόεδρος του Αδέσμευτου Αγροτικού Συλλόγου του Δήμου Νέας Ζίχνης Σερρών, έχουν μείνει αρκετά σκοτεινά σημεία, τα οποία θα πρέπει να φωτιστούν, όπως για παράδειγμα τί θα δηλωθεί ως έδρα τήρησης των βιβλίων εσόδων – εξόδων. «Δεν είναι διατεθειμένος κανείς να δηλώσει το σπίτι του ως έδρα, γιατί εάν έρθει ο έφορος να κάνει έλεγχο, παραβιάζεται το οικογενειακό άσυλο και μπορεί να έχουμε και ανεξέλεγκτες αντιδράσεις από αγρότες», μας είπε ο κ. Κασάπογλου.\nΑντίστοιχοι προβληματισμοί που ζητούν περαιτέρω επεξηγήσεις διατυπώνονται για το τι θα ισχύσει με τα ενοικιαστήρια, τα οποία, εφεξής, θα πρέπει να κατατίθενται ηλεκτρονικά (αντί για την χειρόγραφη τακτική που ακολουθούνταν έως τώρα), από τι στιγμή που κάποιοι ιδιοκτήτες χωραφιών ζουν στο εξωτερικό, όπως και αν θα πρέπει να τηρούν βιβλία – εσόδων εξόδων κι οι αγρότες που διατηρούν δεύτερη δραστηριότητα, για παράδειγμα ένα καφενείο στο χωριό, και ήδη κρατούν τέτοια βιβλία.\n«Περιμένουμε απαντήσεις σε όλα αυτά κι αναλόγως με όσα ακούσουμε, θα συγκαλέσουμε γενικές συνελεύσεις τις επόμενες ημέρες για να καθορίσουμε τη στάση μας», επισήμανε ο κ. Κασάπογλου, καθ’ οδόν προς τη συνάντηση με τον προϊστάμενο της ΔΟΥ Σερρών. Ο ίδιος όπως είπε, θα προτείνει στις συνελεύσεις, εάν δεν δοθούν ικανοποιητικές διευκρινιστικές απαντήσεις, «να συγκεντρωθούν, σε ένδειξη διαμαρτυρίας, τα τρακτέρ εκατέρωθεν του οδοστρώματος, για να μην δημιουργείται πρόβλημα στις άλλες κοινωνικές τάξεις που δεν χρωστούν τίποτε και ταυτόχρονα να γίνουν καταλήψεις στις εφορίες και στις τράπεζες, για να μην πάει ούτε ευρώ στα δημόσια ταμεία».\nΑπό την ΕΑΣ Νιγρίτας, ωστόσο, ο κ. Παύλος Αραμπατζής εμφανίστηκε προβληματισμένος για τη δυνατότητα να οργανωθούν κινητοποιήσεις. «Γίνονται ζυμώσεις κι ενημερώσεις των αγροτών, αλλά δεν βλέπουμε κάτι δυναμικό που να δικαιολογεί κινητοποιήσεις. Με 300 ή 500 τρακτέρ δουλειά δεν γίνεται, πρέπει να υπάρξει μαζική προσέλευση τουλάχιστον 4.000 τρακτέρ για να έχει νόημα, κάτι που δεν φαίνεται ότι μπορεί να συμβεί», επισήμανε. Είπε ακόμη πως για τα φορολογικά ο κόσμος δεν ενδιαφέρεται είτε γιατί δεν έχει καταλάβει τι ακριβώς θα σημάνει αυτή η αλλαγή για το εισόδημά του, είτε γιατί έχει κουραστεί. «Το βέβαιο είναι πως το κίνημα έχει κάτσει και για αυτό μπορεί να ευθύνονται οι δικαστικές περιπέτειες που είχαμε πολλοί αγρότες, ή η γενικότερη αφασία των αγροτών», εξήγησε ο κ. Αραμπατζής. Μικρές πιθανότητες να δημιουργηθεί κλίμα κινητοποιήσεων, με αιχμή τα φορολογικά, βλέπει και ο γραμματέας συντονιστικού των αγροτών κ. Γιάννης Παναγής, ο οποίος τάχθηκε υπέρ της τήρησης βιβλίων εσόδων και εξόδων. Τόνισε πως τα περισσότερα σημεία διευκρινίστηκαν και μολονότι παραδέχθηκε ότι υπάρχουν ακόμη στρεβλώσεις που χρειάζεται να αλλάξουν, έσπευσε να συμπληρώσει ότι «δεν πρέπει να ξεχνάμε πως όλες οι επαγγελματικές τάξεις της χώρας τηρούν βιβλία και σε εμάς επιβλήθηκε ο χαμηλότερος συντελεστής». Νηνεμία, τέλος, όσον αφορά στο ενδεχόμενο κινητοποιήσεων βλέπει και ο πρόεδρος της ΕΑΣ Θεσσαλονίκης, Χρήστος Τσιχήτας, ο οποίος δεν απέκλεισε, ωστόσο, να υπάρξει κάποιας μορφή διαμαρτυρία στο πλαίσιο της Agrotica.\nΣτις κινητοποιήσεις δεν θα συμμετάσχει ο αγροτοσυνδικαλιστής Φθιώτιδας Βάιος Γκανής, ο οποίος δήλωσε στον ΣΚΑΪ και τον Κώστα Αλατζά ότι είναι υποκινούμενες από κόμματα\nΣτην Αθήνα συνάντηση αγροτοσυνδικαλιστών την Πέμπτ\nΣυνάντηση στην Αθήνα, εκτός απροόπτου την Πέμπτη 23 Ιανουαρίου, προετοιμάζουν συνδικαλιστές διαφόρων περιοχών της χώρας, προκειμένου να συζητήσουν το πλαίσιο δράσης τους σχετικά με το φορολογικό.\nΣτη συνάντηση θα κληθούν να πάρουν μέρος και βουλευτές οι οποίοι εμφανίζονται να διαφωνούν σε κάποια από τα σημεία της εγκυκλίου Θεοχάρη, «για να ακούσουν τα αιτήματα των αγροτών και να κάνουν παρεμβάσεις στην κυβέρνηση» όπως λέει ο πρόεδρος της Ομοσπονδίας Αγροτικών Συλλόγων νομού Ηρακλείου Γιώργος Τζωρτζάκης.\n«Αν και μετά από όλα αυτά το υπουργείο Οικονομικών επιμείνει στις θέσεις του, θα προχωρήσουμε σε κινητοποιήσεις μέχρι το τέλος του Ιανουαρίου» προσθέτει ο ίδιος.\nΑρκετοί συνδικαλιστές από την Κρήτη, την Πελοπόννησο και τη Μακεδονία βρίσκονται αυτές τις ημέρες «σε ανοικτή γραμμή» προκειμένου να προετοιμάσουν τις δραστηριότητες τους για το φορολογικό. Τις αμέσως ερχόμενες ημέρες προγραμματίζεται να γίνει συνάντηση και των επικεφαλής των αγροτικών οργανώσεων της Κρήτης για τον προγραμματισμό των επόμενων δραστηριοτήτων.\nΤζωρτζάκης για Μπούτα\nΑπαντώντας σε ερωτήσεις για τις πρωτοβουλίες του αγροτοσυνδικαλιστή Βαγγέλη Μπούτα ο Γιώργος Τζωρτζάκης λέει «ότι αποτέλεσμα υπάρχει για τους αγρότες είναι θετικό. Καλό είναι όμως ότι κάνουμε να το κάνουμε όλοι μαζί και όχι όπως και όποτε βολεύει τον καθένα μας.\nΕίχαμε ενημερώσει το Βαγγέλη πριν ανέβουμε στην Αθήνα όταν ψηφιζόταν η φορολόγηση της αγροτικής γης και μας απάντησε ότι θα ξεκινούσαν κινητοποιήσεις στις 19 Ιανουαρίου. Θα μπορούσαμε τότε να είχαμε κάνει ένα μεγάλο συλλαλητήριο στο κέντρο της Αθήνας».\nΣτο μεταξύ, σε κινητοποιήσεις στην εφορία προχωρά την Παρασκευή 24 Ιανουαρίου ο κτηνοτροφικός σύλλογος νομού Χανίων με θέμα το φορολογικό.\nΣυσκέψεις και στην Αιγιάλεια\nΜεγάλη σύσκεψη πραγματοποιήθηκε τη Δευτέρα 21 Ιανουαρίου στις Δάφνες με παρουσία όλων των φορέων του χωριού και πάνω από 60 αγροτών, την οποία συγκάλεσε η επιτροπή αγώνα αγροτών της Αιγιάλειας.\nΕν τω μεταξύ, την Τρίτη 22 Ιανουαρίου, είχαν μεγάλη επιτυχία οι επισκέψεις-συζητήσεις στο Μαυρίκι και στα δύο καφενεία των Μελισσίων.\nΟι περιοδείες της επιτροπής αγώνα αγροτών συνεχίζονται με συγκεντρώσεις στον οικισμό Μεσσηνέζη την Πέμπτη 24 Ιανουαρίου στις 6 μμ, στο καφενείο Αγγελόπουλου, την Παρασκευή 25 Ιανουαρίου στο Γρηγόρι στις 6 μμ, στη Λάκκα στις 7 μμ και στην Άκολη, στις 8μμ στο καφενείο Κυριακόπουλου.\nΣτα πλαίσια των πανελλαδικών αγροτικών κινητοποιήσεων την Παρασκευή 25 Ιανουαρίου, στις 10:00πμ, στην Πλατεία Αγίας Λαύρας, θα μοιραστούν φυλλάδια για ενημέρωση των προβλημάτων των αγροτών και θα γίνει παρέμβαση στα κεντρικά σημεία του Αιγίου.\nMε τόσα χαζά αιτήματα ποιός θα μας πάρει σοβαρά? Γιατι ζητάμε ειδική μεταχείριση έναντι των άλλων πολιτών? Τόσα λιγα χρήματα δεν βγάζουμε οι νόμιμοι, οι παράνομοι έχουν πλουτίσει κλέβοντας το κράτος με παράνομες επιδοτήσεις και ΦΠΑ απο μπανάνες. Καιρός να αφήσουν το καφενείο οι αγρότες μας και να πάψουν να είναι μεθυσμένοι απο τα τσίπουρα απο το μεσημέρι. Ασ πανε λίγο στα χωράφια και όχι να έχουν τουσ αλοδαπούς και αυτοι που γκρινιάζουν να τεμπελιάζουν μεθυσμένοι στον καφενε!\n10.000 ακαθάριστα να κρατάω βιβλία??Πόσα δλδ είναι καθαρά??Ο λογιστής μου είπε θέλει 600 ευρώ το χρόνο....Όλοι στους δρόμους!!!


sfendoni: ΤΙ ΘΑ ΓΙΝΕΙ κ. ΧΡΥΣΟΧΟΙΔΗ? ΠΟΥ ΕΙΣΤΕ?ΘΑ ΚΑΤΕΒΕΙΤΕ ΑΠΟ ΤΑ ΟΡΗ ΤΗΣ ΑΛΛΑΖΟΝΕΙΑΣ ΓΙΑ ΝΑ ΑΣΧΟΛΗΘΕΙΤΑΙ ΜΕ ΚΑΝΕΝΑ ΠΡΟΒΛΗΜΑ?\nΤΙ ΘΑ ΓΙΝΕΙ κ. ΧΡΥΣΟΧΟΙΔΗ? ΠΟΥ ΕΙΣΤΕ?ΘΑ ΚΑΤΕΒΕΙΤΕ ΑΠΟ ΤΑ ΟΡΗ ΤΗΣ ΑΛΛΑΖΟΝΕΙΑΣ ΓΙΑ ΝΑ ΑΣΧΟΛΗΘΕΙΤΑΙ ΜΕ ΚΑΝΕΝΑ ΠΡΟΒΛΗΜΑ?\nΑπό 10% έως 18% πάνω το πετρέλαιο θέρμανσης μέσα σε δύο μήνες\nΤο ίδιο διάστημα όμως οι διεθνείς τιμές αυξήθηκαν μόλις 6,5%..\nΟ ...καλός θεός της Ελλάδας φαίνεται ότι εξήντλησε στη χειρότερη δυνατή συγκυρία τις δυνάμεις του και, έτσι, η καλοκαιρία που χαρακτήρισε σχεδόν όλο το δίμηνο από τα μέσα...Οκτωβρίου και μετά, ήρθε να τερματιστεί σε μία περίοδο με ιδιαίτερα αυξημένες τιμές στο πετρέλαιο θέρμανσης.\nΕίναι χαρακτηριστικό ότι, ενώ το καύσιμο έκανε ντεμπούτο στην αγορά περί τα μέσα Οκτωβρίου σε μία τιμή περί τα 67 λεπτά το λίτρο στην Αττική, οι τιμές που δηλώνουν προς πώληση από το Σάββατο και μετά οι πρατηριούχοι ξεκινούν από τα 74 λεπτά και φτάνουν και τα 79 λεπτά ανά λίτρο.\nΠρόκειται για αύξηση της τιμής κατά 10% έως 18% σε ένα διάστημα μικρότερο του διμήνου, με τη Γενική Γραμματεία Εμπορίου του υπουργείου Περιφερειακής Ανάπτυξης και Ανταγωνιστικότητας να υποστηρίζει σε ανακοίνωσή της τις προηγούμενες ημέρες ότι η αύξηση των τιμών στα διυλιστήρια, λόγω των διεθνών μεταβολών, ήταν της τάξης των 6 λεπτών το τελευταίο διάστημα, ενώ στους καταναλωτές πέρασαν περί τα 2 λεπτά.\nΩστόσο, ακόμη κι αν αυτό ίσχυσε για ένα συγκεκριμένο χρονικό διάστημα, από τις 15 Οκτωβρίου έως σήμερα, οι τιμές στις οποίες πωλούν τα διυλιστήρια το πετρέλαιο θέρμανσης και οι οποίες διαμορφώνονται βάσει των διεθνών τιμών, είναι αυξημένες κατά 6,5% περίπου.\nΑυτό σημαίνει ότι, εκμεταλλευόμενοι την κακοκαιρία που φέρνει περισσότερους πελάτες στην πόρτα τους, οι αετονύχηδες της αγοράς πάνε να βγάλουν στην πλάτη των πολιτών τα “σπασμένα” της παρατεταμένης καλοκαιρίας που είχε προηγηθεί.\nΓια αυτό, καταναλωτές, προσοχή και έρευνα αγοράς...Πρώτο Θέμα.\nΕτικέτες Καυσιμα, ΧΡΥΣΟΧΟΙΔΗΣ


“Χρήστος Σαρτζετάκης: Η “Αλλαγη” του πολιτειακου πνεύματος… Βαθιά δημοκράτης, βαθιά ενωτικός, βαθιά δίκαιος..” | The Socialist\n“Χρήστος Σαρτζετάκης: Η “Αλλαγη” του πολιτειακου πνεύματος… Βαθιά δημοκράτης, βαθιά ενωτικός, βαθιά δίκαιος..”\nΣτις 29 Μαρτίου 1985 ο Αρεοπαγίτης δικαστικός Χρήστος Σαρτζετάκης, εκλέγεται από την Βουλή των Ελλήνων ως Πρόεδρος της Ελληνικής Δημοκρατίας. Τα όσα προηγήθηκαν τον μισό χρόνο πριν την επίσημη ανακοίνωση της πρότασης του ονόματος του από την κυβέρνηση του Ανδρεα Παπανδρέου κατεδειξαν τον σκοπό και τον ρόλο του θεσμού της Προεδρίας. Ότι έπρεπε να είναι ένα άτομο βαθιά Δημοκρατικό, διαλλακτικο, με επιστημονικό κύρος και ήθος και φυσικά με πνεύμα εθνικής ενότητας. Στα μέσα του 1985 λοιπόν και ενώ όλοι οι αντιπολιτευτικοι κύκλοι και έντυπα περίμεναν την πολιτική ρεβάνς του Ανδρέα και σε αυτό το πεδίο… Να προτείνει δηλαδή ένα πρόσωπο προερχόμενο από την παραδοσιακή σκληρή αριστερά, ο ίδιος τους διέψευσαι με την επιλογή του Χρήστου Σαρτζετάκη που έσπασε πολλά πολιτικά taboo, καθώς ο ίδιος δεν υπήρξε ποτέ σύμβολο της αριστεράς σε κανένα πεδίο αλλά ένας ανώτερος νομικος-δικαστικος με επιστημονικό κύρος και βαρύτητα, προερχόμενος από μια δημοκρατική οικογένεια της μεσαίας τάξης από την Βόρεια Ελλάδα, χωρίς να κατάγεται από πολιτικό “τζάκι” και κυρίως με μια καινοτομία πρωτόγνωρη για τα μεταπολιτευτικα δεδομένα, το ότι δεν ήταν πολιτικό πρόσωπο. Κάτι το οποίο για την εποχή θεωρήθηκε κατακριτέο καθώς πολλοί δοκίμιο πολιτειολογοι μίλησαν για την αναγκαιότητα ο ΠτΔ να διακατέχεται από την προτερη πολιτική εμπειρία.\nΤο παρελθόν όμως του Χρήστου Σαρτζετάκη, σε ότι είχε να κάνει με την δικαστική πορεία, το ήθος και τα δημοκρατικά του πιστεύω, μιλούσε από μόνο του.\nΤο 1963 υπηρέτησε στο Πρωτοδικείο Θεσσαλονίκης, και έγινε γνωστός ως ανακριτής στην υπόθεση της δολοφονίας του βουλευτή της Αριστεράς Γρηγόρη Λαμπράκη. Διεξήγαγε την ανάκριση χωρίς να υποκύψει σε πολιτικές πιέσεις που δέχτηκε από την τότε πολιτική και δικαστική εξουσία. Η γενναία στάση του αποτυπώθηκε στην ταινία “Ζ” του Κώστα Γαβρά.Το 1968, επί Χούντας, απολύθηκε από το δικαστικό σώμα και στη συνέχεια συνελήφθη δύο φορές, βασανίστηκε στο ΕΑΤ-ΕΣΑ και φυλακίστηκε, χωρίς δίκη. Απολύθηκε από τις φυλακές της Χούντας μετά από διεθνή κατακραυγή το 1971. Με την πτώση της δικτατορίας αποκαταστάθηκε στην υπηρεσία του τον Σεπτέμβριο του 1974 με τον βαθμό του Εφέτη.Το 1976 συμμετείχε στη σύνθεση του Συμβουλίου Εφετών η οποία απέρριψε το αίτημα της Γερμανίας για την έκδοση του Ρολφ Πόλε, καταζητούμενου για τρομοκρατική δράση, με το σκεπτικό ότι τα εγκλήματά του είναι πολιτικά και ως εκ τούτου η έκδοσή του απαγορεύεται από το ελληνικό Σύνταγμα. Ο Εισαγγελέας του Αρείου Πάγου άσκησε πειθαρχική δίωξη κατά των τριών πλειοψηφησάντων δικαστών (Κ. Αλεξόπουλος, Σ. Βάλλας, Χ. Σαρτζετάκης) γι’ αυτή τη απόφαση, γεγονός που θεωρήθηκε ανεπίτρεπτη παρέμβαση στη δικαστική ανεξαρτησία.\nΚατά τη διάρκεια της θητείας του ως Προέδρου της Δημοκρατίας έγινε γνωστός για τη δήλωσή του “είμαστε έθνος ανάδελφον”, που γνώρισε μεγάλη αποδοχή και έχει παρερμηνευθει κ’ σατυριθει έως σήμερα. Ο Σαρτζετάκης θέλησε με την φράση του αυτή να συνοψισει την διάσταση εξωτερικής πολιτικής που έμπαινε η χώρα μας, σε ρεαλιστικό βαθμό. Θέλησε όχι απλα να δώσει ένα μήνυμα ρεαλιστιλοτητας για το μέλλον και μια μνήμη καταβολής από το παρελθόν, αλλά να στείλει μέσα από έναν λόγο βαθιά φιλοσοφημενο, τα πεπρωμένα που θα συναντουσαμε ως Εθνος κ’ Δημοκρατία τα επόμενα χρόνια.\nΓια όσους μπορούν να ερμηνεύσουν την φράση του αυτή σε επίπεδο επικοινωνίακης αξιολόγησης, υπήρξε μια συνέχεια του “Ότι καμωμεν θα το καμωμεν μοναχοί μας” του Θεοδορου Κολοκοτρώνη και μια μετέπειτα παραλλαγή της ιστορικής φράσης του Ανδρέα Παπανδρέου “Προτιμουμε να ανήκουμε εις τους Έλληνες..”.\nThe Socialist ΑΝΔΡΕΑΣ ΠΑΠΑΝΔΡΕΟΥ ΣΑΛΒΑΔΟ ΣΑΡΤΖΕΤΑΚΗΣ\nΧρήστος Παπαστεργίου: “Διπλασιασμός αποζημιώσεων στις ιδιωτικές ΜΕΘ, εν μέσω πανδημίας;;; Χρειάζονται, τουλάχιστον, εξηγήσεις απο την κυβέρνηση!”\nΜια απίστευτη άποψη διατύπωσε σήμερα από το βήμα της…\nΣτο Ζάπειο Μέγαρο, ο Αλέξης Τσίπρας μαζί με τους: Εφη…\nΓιώργος Φραγγίδης: «Ελλιπή τα μέτρα της κυβέρνησης για τον τουρισμό και την οικονομία»\n«Ελλιπή τα μέτρα της κυβέρνησης για τον τουρισμό και…


Το νέο Volkswagen Taigo στην Κύπρο - NewsAutoSport.com\nΤο νέο Volkswagen Taigo στην Κύπρο\nΒρίσκεται στους εκθεσιακούς χώρους της Unicars αυτό το compact SUV\nTaigo είναι το όνομα του νέου compact Crossover coupe της Volkswagen που κάνει την εμφάνιση του στους εκθεσιακούς χώρους της Unicars. Πρόκειται για το πρώτο SUV coupé της μάρκας στην κατηγορία των compact SUV που διαθέτει ένα μοντέρνο και κομψό σχεδιασμό, ξεχωριστό στιλ και σωρεία από στοιχεία εξατομίκευσης για καθημερινή χρήση.\nΕίναι κατασκευασμένο πάνω στην αρθρωτή εγκάρσια πλατφόρμα MQB του Ομίλου της VW με το μήκος του να φθάνει τα 4.270 χιλιοστά, το πλάτος τα 1.757 χιλιοστά. και το μεταξόνιο στα 2.566 χιλιοστά. Αριθμοί που του προσφέρουν αξιόλογους χώρους για επιβάτες και αποσκευές και το κατατάσσουν ανάμεσα στα πιο άνετα τις κατηγορίας. Ειδοποιός διαφορά η κλίση της οροφής στο πίσω μέρος που του προσφέρει ένα coupe χαρακτήρα. Παρόλο το χαρακτήρα του προσφέρει ένα διαθέσιμο χώρο για τις αποσκευές της τάξης των 440 λίτρων, αριθμός που μεγαλώνει αισθητά με την αναδίπλωση των καθισμάτων.\nΣτον εξωτερικό του σχεδιασμό ξεχωρίζουν τα φωτιστικά σώματα με προβολείς full LED, οι τονισμένοι θόλοι των τροχών που επιβεβαιώνουν τον crossover χαρακτήρα του μοντέλου και η τονισμένη μάσκα με τους μεγάλους αεραγωγούς.\nΤο μοντέλο διατηρεί την ταυτότητα της VW όσον αφορά τον εσωτερικό χώρο, με στοιχεία που προέρχονται αυτούσια από μεγαλύτερα μοντέλα της Volkswagen. Με αυτό τον τρόπο, το Taigo μπορεί να προσφέρει υψηλή ποιότητα κατασκευής και σωρεία τεχνολογικών στοιχείων άνεσης και ασφάλειας. Ξεχωρίζει η οθόνη αφής 8 ιντσών στο κέντρο του ταμπλό του συστήματος Infotainment τελευταίας γενιάς MIB3 (προαιρετικά 9.2 ιντσών), ο έγχρωμος 8 ιντσών εξατομικεύσιμος ψηφιακός πίνακας οργάνων του οδηγού (προαιρετικά 10.25 ιντσών), το App-Connect Wireless και οι έξυπνοι προβολείς LED IQ matrix (ανάλογα με το επίπεδο εξοπλισμού) που φωτίζουν διαφορετικά σημεία του δρόμου αναλόγως συνθηκών.\nΌσον αφορά στα συστήματα υποβοήθησης οδηγού, το Taigo, διαθέτει ό,τι πιο σύγχρονο για την κατηγορία, προσφέροντας ημιαυτόνομη οδήγηση επιπέδου 2.5 από το βασικό εξοπλισμό, χάρη στο έξυπνο σύστημα IQ.DRIVE Travel Assist. Ανάμεσα στα συστήματα υποβοήθησης του βασικού εξοπλισμού, ανήκουν το σύστημα παρακολούθησης περιβάλλοντος χώρου Front Assist, συμπεριλαμβανομένων των λειτουργιών City Emergency Braking και το Lane Assist.\nΟ Κύπριος αγοραστής έχει την επιλογή ανάμεσα σε δύο κινητήρες βενζίνης σε τρεις διαφορετικές ιπποδυνάμεις. Αρχή με τον τρικύλινδρο του ενός λίτρου με 95 ή 110 ίππους, ενώ η τρίτη επιλογή είναι ο τετρακύλινδρος στα 1.5 λίτρα με τους 150 ίππους. Ανάλογα με την έκδοση και οι δύο κινητήρες του Taigo μπορούν να προσφέρουν είτε ένα χειροκίνητο κιβώτιο ταχυτήτων 5 ή 6 σχέσεων είτε το αυτόματο διπλού συμπλέκτη με 7 σχέσεις.


Αντωνοπούλου: Η πολιτική αυτής της κυβέρνησης θα βγάλει τη χώρα από το αδιέξοδο | Newsbomb\n03 Ιανουαρίου 2018 12:10\nΑντωνοπούλου: Η πολιτική αυτής της κυβέρνησης θα βγάλει τη χώρα από το αδιέξοδο\nΕίπε: «Εδώ λοιπόν, έχουμε επιχειρήσεις οι οποίες θα θέλανε να προσλάβουν, αλλά ακόμα νιώθουν μια ανασφάλεια, αν θα μπορέσουν πραγματικά να σηκώσουν το βάρος ενός μισθού ενός εργαζομένου. Εδώ έχουμε προγράμματα τα οποία λέγονται νέες θέσεις εργασίας υποστήριξης των ανέργων και αυτή τη στιγμή έχουμε ανοίξει, γύρω στα τέλη Οκτωβρίου - αρχές Νοεμβρίου, ένα πρόγραμμα για ηλικίες 30-49 ετών, το οποίο "τρέχει" ήδη. Αυτό είναι για όσους έχουν τα προσόντα».\nΌπως σημείωσε η κυρία Αντωνοπούλου, η επόμενη κίνηση του υπουργείου Εργασίας είναι, «όσοι έχουν περάσει από αυτά τα προγράμματα, θα είναι σε μια ειδική λίστα που θα λέει ότι έχουν περάσει από αυτή την κατάρτιση έχουν πάρει την πιστοποίηση, η οποία μέσω των κοινωνικών εταίρων και των επιμελητηρίων θα είναι προσβάσιμη από ολες τις επιχειρήσεις». Συμπλήρωσε: «Για να δούμε εάν μ' αυτόν τον τρόπο θα μπορέσουμε να έχουμε ακόμα μεγαλύτερη απορρόφηση».


Είναι η πίεση του Ισλάμ « ΑΒΕΡΩΦ\n« Γεωπολιτικές επιπτώσεις λόγω πανδημίας\nΤο Κατάρ και το Al-Jazeera στην υπηρεσία της Τουρκίας στην Θράκη »\nΓια να μην μας διαφεύγουν ορισμένα τέτοια κρούσματα και εκδηλώσεις των πιέσεων του Ισλάμ και την εχθρότητα προς το Σταυρό.\nΚορυφαίο βέβαια αυτό της 13ης Σεπτεμβρίου 2004, την προηγούμενη δηλαδή της γιορτής της Υψώσεως του Τιμίου Σταυρού, όταν με πρωτοβουλία κορυφαίου κρατικού υπαλλήλου, στην περιοχή της Τζάρας, δίπλα στον Άγιο Δημήτριο, τοποθετήθηκε δυναμίτιδα να ανατειναχτεί ο Σταυρός που κατασκεύαζαν ώστε να εξυπηρετήσει και τις ανάγκες κωδωνοστασίου, οι Ορθόδοξοι πιστοί της περιοχής. Το θέμα είχε λάβει τότε πολύ μεγάλες διαστάσεις και στον τύπο είχε διαχυθεί ακριβώς η ίδια εχθρότητα και προκατάληψη. Το ζήτημα είχε απασχολήσει το Παγκόσμιο Συμβούλιο Εκκλησιών αλλά και την Ευρωπαϊκή Ένωση κατόπιν σχετικών επερωτήσεων Ορθόδοξων Ευρωβουλευτών.\nΑναλόγως αντιμετωπίστηκε απ’ την πολιτεία κατόπιν και πάλι σχετικής αναμόχλευσης απ’ τον τύπο και τους γνωστούς κύκλους, η προσπάθεια νέων απ’ την Ενορία του Αγίου Βασιλείου στο Τσαούσι, τον Αύγουστο 2010. Και τότε ήταν ακριβώς τρεις μέρες πριν το πανηγύρι της Κοιμήσεως της Θεοτόκου. Πάλι σε ένα μικρό λόφο δίπλα στην Εκκλησία υπήρξε πρωτοβουλία για κατασκευή του Σταυρού και κινήθηκαν όλα τα μέσα του κράτους ώστε να παρεμποδιστεί.\nΑς μην διαφεύγει το γεγονός ότι το βασικό στοιχείο που ενόχλησε και διέγειρε όλη την εχθρότητα κατά της πρωτοβουλίας αδειδοτημένης ανακατασκευής του συγκροτήματος της Ιεράς Μονής του Αγίου Νικολάου στα Στενά της Κλεισούρας είναι ακριβώς ο Τίμιος Σταυρός που την κοσμεί. Το τι έχει γραφεί σχετικά και αναλωθεί σε εκπομπές από «διανοούμενους με γραβάτες» εμποτισμένους απ’ το μουσουλμανικό μένος κατά του συμβόλου των Χριστιανών, χρειάζεται πολύς χώρος να αναπαραχθεί.\nΚαι βία ανάλογη υπήρξε κατ επανάληψη κατά του Σταυρού στα υψώματα πάνω απ’ το Ελμπασάν, με τοποθέτηση πολλές φορές εκρηκτικών σε μεγάλες ποσότητες, στην Μουζακιά στην Ενορία της Στάνης κ.α.\nΓια τον δικό μας επίσης χώρο δεν θα πρέπει να διαφεύγουν της ανάμνησης οι κατ εξακολούθηση βανδαλισμοί κατά μικρών εικονοστασίων στην εθνική οδό από Αργυρόκαστρο προς Αγίους Σαράντα, την περίοδο 1998-2000. Με μένος έσπαγαν και παρά τις αντικαταστήσεις, το σημείο του Σταυρού. Εκ των υστέρων ανακαλύφθηκε ότι τα έπρατταν νέοι υπό την παρακίνηση ακραίου ισλαμιστή ιμάμη απ’ το Ιράκ που είχε εγκατασταθεί στο Δέλβινο. Τα ωθούσε μάλιστα στις πράξεις αυτές ως απόδειξη πιστότητας και παραδοχής της δικής του «κατήχησης».\nΤην ίδια περίοδο υπήρξαν και άλλα ανάλογα κρούσματα με βεβηλώσεις ναών, με κορυφαία την πυρπόληση και πλήρη καταστροφή του ι. Ναού του Αγίου Γεωργίου στο Μετόχι, πλησίον των Αγίων Σαράντα. Η πυρπόληση εξ άλλου του μεγαλοπρεπούς ι. Ναού των Ταξιαρχών στη Γορατζή, το καλοκαίρι 1993 παρέμεινε μια υπόθεση καλυμμένη από μυστήριο. Την ίδια εποχή στο Αργυρόκαστρο δραστηριοποιούνταν ακραίος ισλαμιστής ιεροκήρυκας απ’ το Τέτοβο, που απομακρύνθηκε κατόπιν έντονης δυσαρέσκειας για τη ρητορική του και της ίδιας της ντόπιας κοινότητας των μουσουλμάνων\nΑυτά είναι ορισμένα γεγονότα εκδήλωσης ακραίου μίσους και επιθετικότητας κατά του Σταυρού που η περίπτωση της Χιμάρας τα φέρνει και πάλι στο προσκήνιο. Δεν είναι βέβαια τα μόνα, δυστυχώς.\nΓι αυτό και τα όσα σχετικά με την περίπτωση της Παναγίας της Αθαλειώτισας γράφονται και τεκταίνονται αυτές τις μέρες θέλουν ιδιαίτερη προσοχή. Η πολιτεία γι άλλη μια φορά διολίσθησε σε τοπία που ακραίοι αντιχριστιανικοί κύκλοι υπέδειξαν υπό το περίβλημα πάντα του «εθνικού συμφέροντος». Οι απειλές τους μάλιστα ότι θα επιχειρήσουν να ανατινάξουν το Σταυρό είναι ενδεικτικές του βαθύτερου μίσους που τους διακατέχει.\nΣτην ουσία πρόκειται όσο και να φαίνονται πρωτοβουλίες σποραδικές αυτές των κοινοτήτων των Ορθοδόξων αποτελούν πράξεις αντίστασης προς το μουσουλμανικό ολοκληρωτισμό και φονταμενταλισμό που απειλεί να τινάξει στον αέρα την συνύπαρξη των θρησκευτικών κοινοτήτων στην περιοχή αυτή της Βαλκανικής.\nΔιότι τόσο η πρωτοβουλία της πολιτείας εν προκειμένου κυρίως όμως οι θέσεις που προβάλει μερίδα των ΜΜΕ αποτελούν αντιστροφή της τάξης των πραγμάτων.\nThis entry was posted on 10 Απριλίου, 2020 στις 10:01 πμ\tand is filed under Αντιπροπαγάνδα, Αναδημοσιεύσεις, Β.ΗΠΕΙΡΟΣ, ΕΘΝΙΚΑ ΘΕΜΑΤΑ, Εκκλησία, ΜΕΛΙΑ. Με ετικέτα: Ισλάμ, Χιμάρα, Tachydromos. You can follow any responses to this entry through the RSS 2.0 feed. You can leave a response, ή trackback from your own site.


Καλώς ήρθες στην ιστοσελίδα των ενοικιαζομένων δωματίων Περικλής. Το οικογενειακά διοικούμενο Pericles Studios βρίσκεται στην Αγία Μαρίνα της Αίγινας, 100μ. μακριά από την αμμώδη παραλία. Σε απόσταση 60μ. θα βρείτε εστιατόρια, μίνι μάρκετ και καφέ. Προσφέρει καταλύματα με δυνατότητα προετοιμασίας γευμάτων, δωρεάν Wi-Fi και μπαλκόνι με θέα στο Σαρωνικό κόλπο ή στον κήπο.\nΤο Pericles Studios βρίσκεται σε απόσταση 150μ. από το λιμάνι της Αγίας Μαρίνας, από όπου παρέχονται συνδέσεις με το λιμάνι του Πειραιά. Η πόλη της Αίγινας απέχει 12χλμ., ενώ ο περίφημος ναός της Αφαίας είναι 3χλμ. μακριά. Στις εγκαταστάσεις υπάρχει δωρεάν δημόσιος χώρος στάθμευσης.\nΤο κτίριο αποτελείται από δύο ορόφους και διαθέτει 16 επιπλωμένα δωμάτια. Τα λιτά διακοσμημένα στούντιο του Pericles dιαθέτουν ατομικό μπάνιο με ντους, ψυγείο και κουζίνα πλήρως εξοπλισμένη με όλα τα σκεύη. Ψηφιακή τηλεόραση (MPEG4) και κλιματισμός υπάρχουν σε όλα τα δωμάτια και η χρήση τους γίνεται χωρίς επιπλέον χρέωση. Όλα τα δωμάτια έχουν δικό τους μπαλκόνι στην μπροστινή πλευρά του κτιρίου.\nΗ απόσταση από την παραλία της Αγίας Μαρίνας, που είναι αναμφισβήτητα η μεγαλύτερη και πιο δημοφιλής παραλία του νησιού, είναι μόλις 100 μέτρα.


Πολιτιστικό γεγονός η όπερα «Κάρμεν» στα Γιάννενα – The Panhellenic Post\nΠολιτιστικό γεγονός η όπερα «Κάρμεν» στα Γιάννενα\n24 Μαρτίου 2015, 6 έτη ago\nΡεπορτάζ- Φωτογραφία: Νίκος Σουτόπουλος\nΙΩΑΝΝΙΝΑ: Στο κατάμεστο από θεατές και ακροατήριο κοινό κάθε ηλικίας Πνευματικό Κέντρο του Δήμου Ιωαννιτών πραγματοποιήθηκε την Κυριακή το απόγευμα στις 22 Μαρτίου 2015 η όπερα «Κάρμεν» που αποτέλεσε ένα σπουδαίο και σπάνιο πολιτιστικό για τα Γιάννενα!\nΣυγκεκριμένα, στα Γιάννενα και την Κόνιτσα ήρθε το πρόγραμμα «Ταξίδι προς το Κέντρο Πολιτισμού Ίδρυμα Σταύρος Νιάρχος» και οι πολίτες θα έχουν τη δυνατότητα να συμμετάσχουν σε τρεις βασικές εκδηλώσεις.\nΕιδικότερα, οι κάτοικοι παρακολούθησαν την Κυριακή το βράδυ στην αίθουσα «Βασίλειος Πυρσινέλλας» την παράσταση της «Όπερας της Βαλίτσας» από την Εθνική Λυρική Σκηνή (ΕΛΣ), με την «Κάρμεν» του Ζωρζ Μπιζέ, ενώ ήδη το ξεκίνησε το πρόγραμμα των εκδηλώσεων με ακρόαση στο Δημοτικό Ωδείο.\nΣτη σημασία της εκδήλωσης, αλλά και στη συνεργασία με το Ίδρυμα «Σταύρος Νιάρχος» αναφέρθηκε ο Πρόεδρος του Πνευματικού Κέντρου Κώστας Γκόγκος, ενώ η αντιπρόεδρος Βάσω Μέγα παρουσίασε το πρόγραμμα της εκδήλωσης.\nΚάλεσμα στον κόσμο να δώσει το «παρών», ακόμη και αν δεν έχει δει ποτέ του όπερα έκαναν, τέλος, ο τενόρος Δημήτρης Παξόγλου και η σκηνοθέτις Αγγέλα Σαρόγλου.\nΤο θερμό και παρατεταμένο χειροκρότημα του κοινού που παρακολούθησε δωρεάν την παράσταση αποτέλεσε την καλύτερη επιβράβευση των ηθοποιών-μουσικών που απήγγειλαν τους ρόλους της πασίγνωστης όπερας στα γαλλικά.\nΑνάλυση: Τι έδειξε η συνάντηση Τσίπρα - Μέρκελ\nΕπισκόπηση Κυπριακού Τύπου - 24 Μαρτίου 2015


Πριγκίπισσα Σοφία και πρίγκιπας Κάρολος-Φίλιππος της Σουηδίας: Βάφτισαν το τρίτο τους παιδί | Hello Magazine\nΠριγκίπισσα Σοφία και πρίγκιπας Κάρολος-Φίλιππος της Σουηδίας: Βάφτισαν το τρίτο τους παιδί\nΟι εικόνες από τη τελετή\n15 ΑΥΓΟΥΣΤΟΥ 21 - 14:01\nΤο τρίτο τους παιδί βάφτισε ο πρίγκιπας Κάρολος Φίλιππος και η σύζυγός του, πριγκίπισσα Σοφία. Το όνομα που δόθηκε στο παιδί είναι πρίγκιπας Τζούλιαν.\nΤο ζευγάρι έχει ήδη άλλους δύο γιους, τον πρίγκιπα Αλέξανδρο, 5 ετών και τον πρίγκιπα Γαβριήλ, 3 ετών, ενώ το μικρότερο μέλος της οικογένειάς τους ήρθε στη ζωή στις 26 Μαρτίου.\nΠαρόντα στην τελετή ήταν τα μέλη της σουηδικής βασιλικής οικογένειας, η διάδοχος του θρόνου πριγκίπισσα Βικτόρια αλλά και η αδελφή της, πριγκίπισσα Μαντλέν και φυσικά ο βασιλιάς Καρλ Γκούσταφ με τη βασίλισσα Σίλβια.\nΗ βάπτιση έγινε στο βασιλικό παρεκκλήσι Drottningholm λίγο έξω από τη Στοκχόλμη. Ο πρίγκιπας Τζούλιαν ήταν ντυμένος, όπως ορίζει η παράδοση με τα βαπτιστικά ρούχα που φορούσε και ο πατέρας του το 1979.\nΗ πριγκίπισσα Σοφία και η εντυπωσιακή της εμφάνιση\nΤις εντυπώσεις ωστόσο έκλεψε η μητέρα του νεοφώτιστου, η πριγκίπισσα Σοφία, ντυμένη με ένα λευκό φόρεμα γεμάτο floral μοτίβα που θύμιζαν έντονα παραδοσιακή στολή, από τον ιταλικό oίκο Etro.\nΗ δημοσίευση κοινοποιήθηκε από το χρήστη Kungahuset ?? (@kungahuset)\nΠΕΡΙΣΣΟΤΕΡΑ ΓΙΑ ΠΡΙΓΚΙΠΙΣΣΑ ΣΟΦΙΑ, ΒΑΦΤΙΣΗ, ΠΑΙΔΙ, ΠΡΙΓΚΙΠΑΣ ΚΑΡΟΛΟΣ-ΦΙΛΙΠΠΟΣ\nΒασίλισσα Letizia της Ισπανίας: Σε γεύμα με τις κόρες και τον σύζυγό της, Βασιλιά Felipe


otheos blog · December 2008\nDecember 25, 2008 in Cars | Permalink\nMarks & Spencer = ΚΛΕΦΤΕΣ!\nΑν και δεν είναι το αντικείμενο αυτού του blog, πραγματικά δεν κρατιέμαι.\nΤο Marks & Spencer καλύπτει ή σκίζει τις τιμές σε λίρες και κολλάει πάνω νέες, σε ευρώ, μόνο που αυτές είναι πολλαπλάσιες.\nΔηλαδή οι άγγλοι να το αγοράσουν 4 λίρες, εμείς όμως τέσσερις φορές ακριβότερα! ΤΕΣΣΕΡΙΣ! Η λίρα έχει φτάσει σχεδόν ίση με ένα ευρώ, αλλά ακόμη και με την προ υποτιμήσεως ισοτιμία η τιμή δε θα έπρεπε να ξεπερνάει τα 6 ευρώ. Όχι 15.00!!\nΑυτό φυσικά γίνεται σε ΟΛΑ τα προιόντα. Τα καρτελάκια στο κάτω μέρος γράφουν την τιμή σε λίρες και για αυτό σκίζονται. Ένα σακάκι αντρικό που είχε ακόμη την τιμή επάνω από 18 λίρες είχε 78 ευρώ!\nΑναμενόμενο ήταν να σπάνε και τις προσφορές. Στην Αγγλία με την αγορά ενός τεμαχίου παίρνεις ακόμη ένα στη μισή τιμή. Στην Ελλάδα, βάζουν μαύρο αυτοκολλητάκι, καλύπτουν την προσφορά και πουλάνε σε τριπλάσια τιμή.\nΣε άλλη συσκευασία σαν την παραπάνω φαινόταν και η τιμή στην Αγγλία. 12 λίρες και με την προσφορά έπαιρνες τρία μποξεράκια, συν τρία στη μισή τιμή. Δηλαδή 18 λίρες τα έξι τεμάχια. Στην Ελλάδα 19.90 ευρώ τα τρία, τουτέστιν σχεδόν 40 ευρώ τα έξι.\nTags: Marks & Spencer κλέφτες, The Mall, αισχροκέρδεια, Κλέφτες, τιμές\nΟ “νόμος” παρκάρει πεζοδρόμιο.\nDecember 22, 2008 in Cars | Permalink\nΠου παρκάρει ο “νόμος” το Ι.Χ. του για να πάει να κόψει κλήσεις για… παρκάρισμα; Πρώτη μούρη στο καβούρι.\nΦαρδύς πλατύς στο πεζοδρόμιο εμπρός από την είσοδο της Πινακοθήκης. Και μετά σου λέει γιατί τους πετάνε πέτρες…\nTags: parking, Αστυνομία, μπάτσοι, πάρκινγκ\nH “επαρχία” δε χαμπαριάζει στο παρκάρισμα.\nΗ καθιερωμένη βόλτα στο Ikea έβγαλε πάλι τους συνηθισμένους λαγούς. Αυτή τη φορά η επαρχία έδωσε ρέστα.\nΠέντε στα πέντε είναι τα αυτοκίνητα με πινακίδες εκτός Αθήνας συν έναν έκτο (το Passat δεξιά) που ψάχνει επίσης να παρκάρει στις θέσεις των αναπήρων και οικογενειών.\nΕντάξει πιθανώς οι άνθρωποι εκεί που μένουν να μην το κατέχουν το σηματάκι και να κρύβουν τους αναπήρους στα υπόγεια, όμως με τέτοια φαινόμενα δε φταίω εγώ να τους λέω βλάχους.\nTags: Ikea, parking, ανάπηροι, βλάχοι, πάρκιγνκ\nLancia Fulvia προς πώληση.\nDecember 22, 2008 in Cars, Στο δρόμο | Permalink\nΤην πέτυχα στο δρόμο (Παράδεισος Αμαρουσίου πίσω από την αντιπροσωπία της Audi) και σκέφτηκα μήπως διευκολύνω την πώλησή της.\nΜοντέλο ’70. Έτσι λέει και στο χαρτί.\nΕλπίζω να βρεθεί κάποιος άξιος νέος ιδιοκτήτης. Η τιμή είναι πολύ καλή.\nTags: Fulvia, Lancia, Lancia Fulvia\nDecember 22, 2008 in People | Permalink\nHigh Definition (mkv) playback on ATI HD graphics cards (AGP and PCI-E)\nI’ve written a small how to about ATI HD series graphics cards and the way they should be set up for hardware acceleration of matroska high-definition files.\nTags: AGP, ATI, Audio, Catalyst, DVXA, HD2400, HD2600, HD2XXX, HD3450, HD3650, HD3850, HD3870, HD4350, HD4550, HD4650, HD4670, HDMI, Hotfix, How to, Matroska, Media Player Classic, Microsoft UAA, PCI-E, Realtek HDMI Audio


ΣΤΑ 77 ΕΥΡΩ ΤΟ ΣΤΡΕΜΜΑ ΑΥΞΑΝΕΤΑΙ ΦΕΤΟΣ Η ΣΥΝΔΕΔΕΜΕΝΗ ΣΤΟ ΒΑΜΒΑΚΙ | TASTV.gr | Τα νέα της Πέλλας LIVE\nΣΤΑ 77 ΕΥΡΩ ΤΟ ΣΤΡΕΜΜΑ ΑΥΞΑΝΕΤΑΙ ΦΕΤΟΣ Η ΣΥΝΔΕΔΕΜΕΝΗ ΣΤΟ ΒΑΜΒΑΚΙ\nΤρίτη, 4 Μαρτίου, 2014 - 21:02\nΑυξηµένη σε σχέση µε πέρυσι, δηλαδή περίπου 77 ευρώ ανά στρέµµα, έναντι 70,5 πέρυσι, θα είναι η συνδεδεµένη ενίσχυση βάµβακος, σύµφωνα µε τους πρώτους υπολογισµούς από τα στοιχεία του ΟΠΕΚΕΠΕ, που δημοσιεύει σε σχετικό ρεπορτάζ η εφημερίδα Agrenda.\nΗ µεγάλη αύξηση της συνδεδεµένης ενίσχυσης οφείλεται στο ότι η βάση δεδοµένων του ΟΣ∆Ε έδειξε λιγότερα κατά 382.421 στρέμµατα.\nΚι ενώ την περασμένη Τετάρτη ο υπουργός Αγροτικής Ανάπτυξης, Αθανάσιος Τσαυτάρης, είπε «όπως πέρυσι έτσι και φέτος πιστεύω ότι θα τη δώσουµε πριν τις 4 Μαρτίου» κλείνοντας την αναφορά του στη συνδεδεµένη ενίσχυση του βαµβακιού, κατά τη διάρκεια της συνέντευξής του σε τηλεοπτικό σταθµό, φαίνεται ότι αυτό ήταν αδύνατον µέχρι τη στιγµή που γράφονταν αυτές οι γραµµές στην εφημερίδα Agrenda.\nΈτσι, τόσο το υπουργείο όσο και ο ΟΠΕΚΕΠΕ κατέβαλαν κάθε δυνατή προσπάθεια ώστε τουλάχιστον να είναι όλα έτοιµα για για να γίνει η πληρωµή αµέσως µετά την αργία της Καθαράς ∆ευτέρας.\nΤώρα, όσον αφορά τη µεγάλη αύξηση της συνδεδεµένης ενίσχυσης ανά στρέµµα, ο λόγος είναι ότι η βάση δεδοµένων του ΟΣ∆Ε έδειξε πως το 2013 καλλιεργήθηκαν συνολικά 2.470.571 στρέµµατα και το 2012 2.853.512 στρέμµατα, δηλαδή λιγότερα κατά 382.421 στρέμµατα.\nΚάθε χρόνο, η πληρωµή αφορά περίπου 49.000 βαµβακοκαλλιεργητές και δίνονται στην πρώτη «παρτίδα» λιγότερα από 190 εκατ. ευρώ, ενώ όλοι οι δικαιούχοι εξοφλούνται µέσα σε διάστηµα µερικών εβδοµάδων και αφού έχουν ολοκληρωθεί όλοι οι έλεγχοι.\nΤο συνολικό ποσό πλησιάζει τα 200 εκατ. ευρώ.


Πρόσκληση στο 4ο AGRO QUALITY FESTIVAL\nH κυρία Κυριακή απο το εργαστήρι παραδοσιακών προϊόντων "το Ζυμαράκι της Κυριακής" σας εύχεται μια υπέροχη ημέρα με υγεία και σας προσκαλεί στην τέταρτη AGRO QUALITY FESTIVAL στην ΤΕΧΝΟΠΟΛΙ ΤΟΥ ΔΗΜΟΥ ΑΘΗΝΑΙΩΝ όπου θα λάβει μέρος με τα προϊόντα της.\nΑυθεντικά παραδοσιακά ζυμαρικά απο αγνές πρώτες ύλες της Μακεδονίας πλασμένα με αγάπη και σπιτική φροντίδα . Ελάτε να γνωρίσετε απο κοντά τις απλές παραδοσιακές γεύσεις του τόπου μας αλλά και της πιο εκλεπτυσμένες όπως χυλοπίτες με σοκολάτα, με τζίντζερ, με βασιλομανίταρο, με ντομάτα και πιπεριά Φλωρίνης επίσης να σας παρουσιάσουμε και τον νέο κωδικό μας, Χυλοπίτες ΧΩΡΙΣ ΓΛΟΥΤΕΝΗ ιδανικό προϊόν για αυτούς που πάσχουν απο δυσανεξία στη γλουτένη.\nΤα προϊόντα μας θα διατίθενται και προς πώληση.\n17 /18/ 19 Μαΐου 2013 στην ΤΕΧΝΟΠΟΛΙ ΤΟΥ ΔΗΜΟΥ ΑΘΗΝΑΙΩΝ\nΤο ωράριο λειτουργίας ορίζεται:\nΤην Παρασκευή 17/5/2013 από 4 μ.μ -10 μ.μ\nΤο Σάββατο 18/5/ 2013 από 10μ.μ - 10μ.μ\nΤην Κυριακή 19/5/ 2013 από 10μ.μ - 10μ.μ\nΘα είναι χαρά μας να γνωριστούμε και να επικοινωνήσουμε καλύτερα σε αυτήν την εκδήλωση ,με όλους εσάς που μας εμπιστευτήκατε και τιμήσατε όλα αυτά τα χρόνια.\nΜε περισσή εκτίμηση η κ. Κυριακή και το ΖΥΜΑΡΑΚΙ\nτηλ. πληροφοριών: 6944 667151\nΗ κυρία Κυριακή στην εκπομπή ΟΞΥΓΟΝΟ με τον Κωστή Ζαφειράκη.\nΤο Σάββατο 21/02/009 στο τηλεοπτικό κανάλι ΕΤ3 ο δημοσιογράφος Κωστής Ζαφειράκης είχε καλεσμένη στην εκπομπή του την κυρία Κυριακή Μούρτζιού απο το "Ζυμαρακι Της Κυριακής". Η κυρία Κυριακή ξενάγησε τον Κωστή στο όμορφο χωριό μας, τον φιλοξένησε στο εργαστήριο της και φυσικά πρότεινε πρωτότυπα εδέσματα με ζυμαρικά.\nΠΑΡΟΥΣΙΑΣΗ ΣΤΟ Τ.V 100\nΣτις 18/01/09 και ώρα 14:30 στο τηλεοπτικό κανάλι T.V100 έγινε η παρουσίαση των επαγγελματιών του δήμου βερτίσκου από τον Δήμαρχο Βερτίσκου Χαράλαμπο Ασλανίδη.\nΟ κος Ανέστης Μπαμπατζημόπουλος (οινοποιός), η κα Ελένη Προίκα (τυροκόμος),\nΟ κος Γρηγόρης Ανανιάδης (εκτροφείο ορτυκιών), η κα Μέλανι Μορφιάδου (παραγωγή οικολογικών σαπουνιών) και η κα Κυριακή Μούρτζιου (οικοτεχνία παραδοσιακών ζυμαρικών) προβάλανε τα προϊόντα τους , μίλησαν για τις επιχειρήσεις τους και για τη συλλογική τους προσπάθεια να αναδείξουν τον τόπο τους, το όρος Βερτίσκος .\nΑΠΟΤΕΛΕΣΜΑΤΑ ΣΕΛΙΔΩΝ: [ 1 ] 2 3 »


Κορονοϊός: Ο ΠΟΥ εκτιμά ότι θα χρειαστούν 100 φορές περισσότερα τεστ - Sputnik Ελλάδα\n20:32 20.03.2020 (ΕΝΗΜΕΡΩΘΗΚΕ 20:52 20.03.2020) Λήψη σύντομου url\nΟ Παγκόσμιος Οργανισμός Υγείας εκτιμά ότι η ποσότητα των τεστ για τον COVID-19 θα πρέπει να αυξηθεί μέχρι και 100 φορές, ανέφερε σήμερα ο Εκτελεστικός Διευθυντής του προγράμματος του ΠΟΥ για τις Εκτακτες Ανάγκες, Μάικλ Ράιαν.\n«Αυτή τη στιγμή αξιολογούμε τον αριθμό των εργαστηριακών δοκιμών που χρειάζονται, αλλά για να σας δώσω μια αίσθηση της κλίμακας, ο ΠΟΥ έχει διανείμει 1,5 εκατομμύρια εργαστηριακά τεστ σε όλο τον κόσμο. Αν δούμε σε βάθος χρόνου αυτή την επιδημία, και δούμε σε βάθος μηνών η ποσότητα των τεστ που θα χρειαστούν θα είναι 80 με 100 φορές παραπάνω», δήλωσε ο Ryan σε online ενημέρωση.\nΜήνυμα του ΠΟΥ στους νέους\nΟ επικεφαλής του Παγκόσμιου Οργανισμού Υγείας Τέντρος Αντανόμ Γκεμπρεγεσούς σε συνέντευξη Τύπου έστειλε με τη σειρά του ένα μήνυμα στους νέους.\n«Σήμερα έχω ένα μήνυμα για τους νέους: δεν είστε αήττητοι, αυτός ο ιός θα μπορούσε να σας οδηγήσει στο νοσοκομείο για εβδομάδες ή ακόμα και να σας σκοτώσει. Ακόμα κι αν δεν αρρωστήσετε οι επιλογές που κάνετε σχετικά με το πού πηγαίνετε θα μπορούσαν να κάνουν τη διαφορά σε επίπεδο ζωής και θανάτου για κάποιον άλλο».\nΕλπίδα από τη Γουχάν\nΤο γεγονός ότι η Γουχάν δεν έχει καταγράψει νέα κρούσματα του COVID-19 για πρώτη φορά από τότε που ξεκίνησε η επιδημία δίνει ελπίδα στον υπόλοιπο κόσμο, δήλωσε επίσης.\n«H Γουχάν προσφέρει ελπίδα στον υπόλοιπο κόσμο, ότι ακόμη και η πιο σοβαρή κατάσταση μπορεί να αλλάξει», δήλωσε ο επικεφαλής του ΠΟΥ σε συνέντευξη Τύπου.\nΟ επικεφαλής του ΠΟΥ δήλωσε ότι αντίθετα από οποιαδήποτε πανδημία στην ιστορία, η ανθρωπότητα έχει τώρα τη δύναμη να αλλάξει τον τρόπο που εξελίσσεται αυτή.\nΗ κεντρική κινεζική πόλη Γουχάν, όπου ο ιός ξεκίνησε στα τέλη του 2018 δεν κατέγραψε νέες κρούσματα για δεύτερη συνεχόμενη ημέρα.\nκρούσματα, ασθενείς, έλεγχος, τεστ, κορονοϊός, Παγκόσμιος Οργανισμός Υγείας


Μικρές καθημερινές πράξεις που θα αλλάξουν τη ζωή μας | Vita.gr\nBody & Mind 10 Οκτωβρίου 2020 | 08:00 | Από την Κατερίνα Τσιλιμιδού\nΜικρές καθημερινές πράξεις που θα αλλάξουν τη ζωή μας\nΠοιες είναι οι μικρές καθημερινές πράξεις που θα κάνουν τη διαφορά στην καθημερινότητά μας; Συγκεντρώσαμε τα κυριότερα tips προκειμένου να ανακτήσουμε την ευεξία και την ψυχική μας ισορροπία.\nΕυζωία, ευ ζην, wellness, wellbeing. Ανεξαρτήτως του πώς θα το αποκαλέσουμε, σημασία έχει ότι όλοι επιθυμούμε διακαώς να το αποκτήσουμε. Γι’ αυτό και η γυμναστική και η διατροφή έχουν γίνει πλέον ένα σημαντικό κομμάτι της ζωής μας που αντανακλάται και στο επιχειρείν: Vegan τροφές, αντίστοιχα εστιατόρια, περισσότερα γυμναστήρια, καλλυντικά brands και διάσημοι σχεδιαστές μόδας υπακούουν σε νέους κανόνες ηθικής.\nΤο να προσέχουμε το σώμα μας τονώνει πολύ γρήγορα τα επίπεδα της ευεξίας μας. Η διατροφή και η άσκηση χαρίζουν άμεσα σχεδόν οφέλη βοηθώντας το σώμα και το μυαλό να διαχειριστεί αρκετές δυσκολίες που παρουσιάζονται κατά καιρούς, όπως στρες και κατάθλιψη.\nΩστόσο η ευεξία συνδέεται άρρηκτα με την ισορροπία, την κατανόηση, την αποδοχή και τη συνεχή βελτίωση. Ετσι συγκεντρώσαμε πολύτιμες συμβουλές από ειδικούς καθώς και πρακτικά τips που θα μας οδηγήσουν σε προσωπική πρόοδο αναβαθμίζοντας την ποιότητα της ζωής μας.\n1. Αποδεχόμαστε τα συναισθήματά μας\nΑρνούμαστε, θάβουμε, εκλογικεύουμε, παίρνουμε φαρμακευτικές αγωγές , καταναλώνουμε υπερβολική ποσότητα φαγητού ή αλκοόλ προκειμένου να ανακουφίσουμε τον πόνο, τη θλίψη ή τον φόβο. Ωστόσο, τα περισσότερα ψυχοσωματικά προβλήματα πηγάζουν από την ανικανότητα να βιώσουμε επαρκώς τα συναισθήματά μας, εξηγούν οι ειδικοί. Κάποιοι σπαταλούν περισσότερη ενέργεια καταπνίγοντας π.χ. τον θυμό τους τους απ’ ό,τι εκείνοι που τον βιώνουν. Γι’ αυτό είναι πολύ σημαντικό να δώσουμε στον εαυτό μας την άδεια να αισθανόμαστε.\nΟ μόνος τρόπος για να καταλάβουμε τι μας πονάει και πώς να το αντιμετωπίσουμε είναι να ρίξουμε τις άμυνές μας και να αποδεχθούμε πλήρως τα συναισθήματά μας ώστε να εμβαθύνουμε στο πρόβλημα και να το αντιμετωπίσουμε με δημιουργικό και αποτελεσματικό τρόπο. Επίσης προσπαθούμε να δίνουμε στα πράγματα τις σωστές τους διαστάσεις. Δεν είναι λίγες οι φορές που χάνουμε την ψυχραιμία μας και μεγαλοποιούμε ζητήματα, γεγονός που δεν βοηθά. Μία πρακτική μέθοδος είναι να καταγράφουμε σε ένα ημερολόγιο τα αρνητικά μας συναισθήματα.\nΣύμφωνα με ψυχολογικές μελέτες, όσοι περιγράφουν γραπτώς τα βαθύτερα συναισθήματά τους είναι λιγότερο θλιμμένοι και έχουν πιο θετική προσέγγιση στη ζωή απ’ ό,τι πριν ξεκινήσουν να γράφουν.\n2. Βγαίνουμε καθημερινά από τη «βολή» μας\nΤο να ακολουθούμε ένα καθημερινό πρόγραμμα είναι σημαντικό για να μη «βουλιάζουμε» στην απραξία ή για να βάζουμε σε τάξη τις υποχρεώσεις μας. Από την άλλη όμως, μπορεί να μας παρασύρει σε μια ψυχοφθόρα ρουτίνα, η οποία δυσχεραίνει την προσωπική μας εξέλιξη. Αντιθέτως, παίρνοντας κάποια μικρά ρίσκα αποδεικνύεται υγιές και εποικοδομητικό.\nΓια παράδειγμα, προκαλούμε τον εαυτό μας να μιλήσει σε έναν άγνωστο, επιλέγουμε να εμπιστευτούμε κάποιον, ξεκινάμε ένα νέο χόμπι, όπως μαθήματα χορού, ή βάζουμε έναν δύσκολο στόχο προπόνησης. Οτιδήποτε δηλαδή μπορεί να μας βγάλει από την πεπατημένη μας.\n3. Ζήσε στο παρόν\nΣύμφωνα με μελέτες, η ψυχική μας υγεία τείνει να κλονίζεται όταν μας απορροφάει το παρελθόν, τι μας είχε συμβεί, ποιος μας αδίκησε. Είναι καιρός να ζήσουμε το «τώρα», αναλαμβάνοντας τις ευθύνες για το ποιοι είμαστε και τις επιλογές που κάνουμε.\n4. Σκέφτομαι θετικά, νιώθω καλά\nΣύμφωνα με τη γνωσιακή συμπεριφοριστική θεωρία, η λογική και το συναίσθημα δεν είναι διαχωρισμένα αλλά λειτουργούν αλληλοσυμπληρωματικά. Αρα αξιολογώντας τις σκέψεις μας αλλάζουμε και το συναίσθημα που απορρέει από αυτές. «Απαλλασσόμαστε από εκείνες που είναι δυσλειτουργικές και τις αντικαθιστάμε με άλλες πιο ευχάριστες.\nΕτσι θα απαλλαγούμε και από τα δυσάρεστα συναισθήματα και τη θέση τους θα πάρουν άλλα, πιο ευχάριστα και συμφέροντα για εμάς» εξηγεί η κυρία Ειρήνη Ορφανού, συμβουλευτική ψυχολόγος MSc.\n5. Ας γελάσω\nΤο γέλιο μπορεί να μειώσει έως και 20% τη χρήση παυσιπόνων, επειδή ενεργοποιεί τα φυσικά παυσίπονα του οργανισμού. Ωστόσο μερικές φορές τείνουμε να αντιμετωπίζουμε τη ζωή πολύ πιο σοβαρά και παύουμε να γελάμε. Στατιστικές μελέτες έχουν υπολογίσει ότι τα παιδιά γελούν 200 φορές κατά μέσο όρο την ημέρα ενώ οι ενήλικοι μόλις 15. Ενισχύει την καρδιά, το ανοσοποιητικό και το αναπνευστικό σύστημα, οξυγονώνει καλύτερα τον οργανισμό μας και διεγείρει την παραγωγή νευροδιαβιβαστών όπως οι ενδορφίνες και η σεροτονίνη, που προκαλούν χαλάρωση και ευεξία.\n6. Εχουμε ως γνώμονα το σύστημα αξιών μας\nΟι προσωπικές μας αξίες είναι κάτι σαν το GPS της ζωής μας. Αυτές καθορίζουν τις αποφάσεις μας. Οι ψυχολόγοι επισημαίνουν ότι η ευτυχία συνδέεται με το σύστημα αξιών, την ηθική και το νόημα που προκύπτει από αυτά για τη ζωή του καθενός. Θέλουμε να είμαστε ευτυχισμένοι για τους «σωστούς λόγους» και αυτοί είναι διαφορετικοί για τον καθένα.\nΑρα γνωρίζοντας και ζώντας σύμφωνα με τις προσωπικές μας αξίες αποκτάμε ισορροπία, περισσότερη αυτοπεποίθηση και προσωπική ικανοποίηση.\n7. Και η ευγνωμοσύνη χρειάζεται την προπόνησή της\nΗ ευγνωμοσύνη είναι ένα συναίσθημα που αποτελεί επιλογή και στάση ζωής, και έχει θετικό αντίκτυπο στην υγεία και στην ψυχολογία μας. Σύμφωνα με μελέτη του Πανεπιστημίου της Καλιφόρνιας, οι ασθενείς που διατηρούσαν ημερολόγια ευγνωμοσύνης στη διάρκεια οκτώ εβδομάδων έδειξαν μείωση στα επίπεδα πολλών δεικτών φλεγμονής και είχαν καλύτερη διάθεση, καλύτερο ύπνο, λιγότερη κούραση και πιο υγιή καρδιά.\nΚάθε πρωί σημειώνουμε σε ένα ημερολόγιο τα 3 πράγματα για τα οποία νιώσαμε ευγνώμονες τις τελευταίες 24 ώρες. Οταν ξεκινάμε την ημέρα μας με την πρόθεση να επικεντρωθούμε στα θετικά, θετικά πράγματα τείνουν να συμβαίνουν.\n8. Ανακαλύπτοντας το χαμένο ταλέντο\nΠαίρνουμε τον χρόνο μας για να θυμηθούμε ή να βρούμε μία δραστηριότητα που θα μας γεμίσει ενέργεια. Για παράδειγμα, μπορεί παλαιότερα να μας άρεσε η ζωγραφική αλλά την παρατήσαμε λόγω του βεβαρημένου προγράμματος.\n9. Καλημέρα όλη μέρα\nΞεκινάμε το καθημερινό μας πρόγραμμα με ό,τι μας κάνει χαρούμενους. Αυτό μπορεί να είναι ένα ντους με ένα καινούργιο αφρόλουτρο που ευωδιάζει εσπεριδοειδή ή μία καινούργια συνταγή για πρωινό ή ένα αγαπημένο τραγούδι. Μπορεί ακόμα να είναι ένα νέο είδος γυμναστικής. Μια πολύ απλή αλλά διασκεδαστική δραστηριότητα στο ξεκίνημα της ημέρας θα αλλάξει το αίσθημα της βαρετής, μονότονης καθημερινότητας και θα βελτιώσει τη διάθεσή μας.\n10. Βγάζοντας τα «αγκάθια»\nΣυνειδητοποιούμε τι μας προκαλεί αρνητικά συναισθήματα και προσπαθούμε να το αποβάλουμε. Παράδειγμα: «Δεν μπορώ να βλέπω ειδήσεις, μου χαλάνε τη διάθεση». Πολλές φορές το έχουμε σκεφτεί και όμως συνεχίζουμε να παρακολουθούμε με ζέση την επικαιρότητα στην τηλεόραση ή στο κινητό μας. Αφού αναγνωρίσουμε το πρόβλημα, βρίσκουμε τη λύση. Π.χ. αποφεύγουμε να ακούσουμε ειδήσεις το πρωί που θα ξυπνήσουμε.\n11. Θετική ενέργεια από σπίτι\nΟι όμορφες μυρωδιές επηρεάζουν καταλυτικά την ευεξία μας. Τοποθετούμε σε μία συσκευή διάχυσης αιθέριων ελαίων τα αγαπημένα μας, εκείνα που δημιουργούν θετικά συναισθήματα, όπως το λεμόνι, ο δυόσμος, το νερολί κ.ά. και επιλέγουμε να ακούμε την αγαπημένη μας μουσική ή ήχους διαλογισμού. Επίσης τα φυτά εσωτερικού χώρου έχουν θετικό αντίκτυπο στη σωματική και ψυχική μας υγεία.\n12. Εμπνέομαι, άρα υπάρχω\nΑντλούμε έμπνευση από παντού. Από ένα ρητό που θα διαβάσουμε, από το αγαπημένο μας podcast ή από ένα βίντεο στο YouTube που θα μας κάνει να γελάσουμε, να σκεφτούμε ή να γυμναστούμε με έναν διαφορετικό τρόπο.\n13. Ωρα για διαλογισμό\nΟταν τον δοκιμάσουμε, αν δεν το έχουμε ήδη, θα διαπιστώσουμε ότι είναι ανακουφιστικός. Καναδοί επιστήμονες διαπίστωσαν ότι η μέθοδος μειώνει σημαντικά το χρόνιο στρες και διώχνει τις ανησυχίες και τις αρνητικές σκέψεις από το μυαλό. Αρχικά δεν χρειάζεται να βάλουμε μεγαλεπήβολους στόχους. Αρκούν μόλις λίγα λεπτά κάθε μέρα για να κάτσουμε, να χαλαρώσουμε και να αναπνεύσουμε.\nΦροντίζουμε η στάση μας να είναι τόσο άνετη. Κλείνουμε τα μάτια απαλά και αρχίζουμε να εισπνέουμε και να εκπνέουμε βαθιά, ομοιόμορφα και ελεγχόμενα από τη μύτη.


eKorinthos • Για κάτι ξεχασμένες συγγνώμες απ' τα παλιά...\nΑρχική Επικαιρότητα Για κάτι ξεχασμένες συγγνώμες απ’ τα παλιά…\nΓια κάτι ξεχασμένες συγγνώμες απ’ τα παλιά…\nΔιαβάζω και ξαναδιαβάζω την πρόσφατη δήλωση της κ. Σπυράκη, που κάλεσε την κυβέρνηση «να ζητήσει συγγνώμη από τους ηλικιωμένους στις ουρές των ΑΤΜ», και απορώ με το μέγεθος της κροκοδείλιας υποκρισίας και του όψιμου συναισθηματισμού για τα μια φορά κι έναν καιρό «τιμημένα γηρατειά» αυτού του τόπου.\nΗ Κωνσταντίνα είναι η πρώτη καλημέρα στην “Αυγή” και η χθεσινή συνοδευόταν από ένα αισιόδοξο χαμόγελο που της το είχαν χαρίσει τα πρωινά τηλεφωνήματα στα οποία είχε από νωρίς απαντήσει στο τηλεφωνικό κέντρο. «Ήταν όλοι ηλικιωμένοι και έλεγαν να μην φοβόμαστε όπως δεν φοβούνται και οι ίδιοι» ήταν το συμπέρασμα της Κωνσταντίνας από την πρωινή τηλεφωνική καταιγίδα. Συνταξιούχοι, λοιπόν, αυτοί που επικοινωνούσαν με την εφημερίδα, μεταφέροντας ένα μήνυμα δύναμης και αντοχής κόντρα στο κύμα της τρομοκρατίας που θέλει «ανήμπορους γέροντες και εξασθενημένες γερόντισσες να υποφέρουν στις ουρές των τραπεζών για ένα μερίδιο σύνταξης».\nΔιαβάζω και ξαναδιαβάζω την πρόσφατη δήλωση της κ. Σπυράκη, που κάλεσε την κυβέρνηση «να ζητήσει συγγνώμη από τους ηλικιωμένους στις ουρές των ΑΤΜ», και απορώ με το μέγεθος της κροκοδείλιας υποκρισίας και του όψιμου συναισθηματισμού για τα μια φορά κι έναν καιρό «τιμημένα γηρατειά» αυτού του τόπου. “Είναι δυνατόν να αφήνεις τον ηλικιωμένο με 120 ψωροευρώ την εβδομάδα;”, φωνάζουν αυτοί που επιμένουν πως ένας συνταξιούχος μπορεί και πρέπει να ζει 360 ευρώ τον μήνα. Με απλά μαθηματικά και μόνο να κρίνεις τον πόνο που τους έπιασε ξαφνικά, θα καταλάβεις πόσο ψεύτικο και φτηνό είναι το ενδιαφέρον τους. “Είναι δυνατόν να εξευτελίζεις ηλικιωμένους ανθρώπους βάζοντάς τους να περιμένουν στις ουρές των τραπεζών;” φωνάζουν αυτοί που τα τελευταία χρόνια δεν έκαναν τον κόπο να δικαιολογήσουν την πολιτική που έστελνε τους συνταξιούχους να σαρώνουν μετά το μεσημέρι τα απομεινάρια των λαϊκών αγορών και τα σαπάκια στη Βαρβάκειο.\nΧόρτασαν από στήριξη και συμπαράσταση των σαμαροβενιζέλων όλα αυτά τα χρόνια οι γέροντες και οι γερόντισσες και τώρα αίφνης βρέθηκαν αντιμέτωποι με την αναλγησία μιας παρέας ασεβών που βάλθηκε να τσαλαπατήσει την αξιοπρέπεια των τιμημένων γηρατειών. Ήταν λαϊκισμός, βλέπεις, τόσα χρόνια έτσι και τολμούσες να δείξεις ή και να μιλήσεις ακόμα για τους συνταξιούχους που μάζευαν τα μαρουλόφυλλα και τις πατημένες ντομάτες από τους δρόμους της λαϊκής προτού τα σαρώσει το σκουπιδιάρικο του δήμου και ήταν ευρωπαϊκή πολιτική τα ματωμένα πλεονάσματα. Ήταν λαϊκισμός βλέπεις οι διαμαρτυρίες των ηλικιωμένων στην αυξημένη συμμετοχή τους στα φάρμακα και ήταν εκσυγχρονισμός τα κατορθώματα του Άδωνι. Ήταν λαϊκισμός αν δεν γελούσες με το χιούμορ του Στουρνάρα για τα βάσανα της μάνας του και ήταν υπεύθυνη πολιτική τα χαράτσια και τα εκκαθαριστικά του τρόμου.\nΠόσες συγγνώμες οφείλουν το κόμμα σας και τα δεκανίκια του, αγαπητή Μαρία, στους ηλικιωμένους που για μια πενταετία απουσίαζαν από το τηλεοπτικό κάδρο της φτώχειας και της εξαθλίωσης; Πόσες συγγνώμες οφείλουν άραγε στους ηλικιωμένους αυτού του τόπου όσοι με μια υπογραφή τούς καταδίκασαν σε παγωμένους και εξευτελιστικούς χειμώνες; Και όπως είπε και ένας εξ αυτών, «ας μου ζητήσουν πρώτα χίλιες συγγνώμες όλοι αυτοί και μετά ας μου πει κι ο Τσίπρας μία για την ουρά στην τράπεζα».\nΠροηγούμενο άρθροLa Tribune: Γιατί ο Τσίπρας παραμένει συνεπής στις θέσεις του\nΕπόμενο άρθροΒαρουφάκης: Παραιτούμαι αν είναι “ναι” το δημοψήφισμα